text: άρθρο 14 του πρωτοκόλλου, να εξετάζει και να θέτει σε εφαρμογή:α) τη δυνατότητα μεταφοράς από μία κατηγορία σε άλλη, με προχρησιμοποίηση ή μεταβίβαση από το ένα έτος στο επόμενο, μεριδίων ειδικών ποσοτικών ορίων 7β) τη δυνατότητα αύξησης ειδικών ποσοτικών ορίων.4. Ωστόσο, η Κοινότητα δύναται να εφαρμόζει αυτομάτως τους κανόνες ευελιξίας που θεσπίζονται στην παράγραφο 3, εντός των παρακάτω ορίων:α) οι μεταφορές μεταξύ κατηγοριών δεν είναι δυνατόν να υπερβαίνουν το 25 % της ποσότητας, για την ποσότητα για την οποία πραγματοποιείται η μεταφορά 7β) η μεταβίβαση συγκεκριμένου ποσοτικού ορίου από το ένα έτος στο επόμενο δεν είναι δυνατόν να υπερβαίνει το 13,5 % της ποσότητας που έχει οριστεί για το έτος της πραγματικής χρησιμοποίησης 7γ) η προχρησιμοποίηση ειδικών ποσοτικών ορίων από ένα έτος σε άλλο δεν είναι δυνατόν να υπερβαίνει το 7,5 % της ποσότητας που έχει οριστεί για το έτος της πραγματικής χρησιμοποίησης.5. Η Κοινότητα ενημερώνει την Τσεχική Δημοκρατία για οποιοδήποτε μέτρο λαμβάνει, συνέπεια των προηγουμένων παραγράφων.6. Οι αρμόδιες αρχές της Κοινότητας χρεώνουν τα ειδικά ποσοτικά όρια που αναφέρονται στην παράγραφο 1 κατά την έκδοση της εκ των προτέρων έγκρισης, η οποία απαιτείται βάσει του κανονισμού (ΕΟΚ) αριθ. 636/82 του Συμβουλίου, που διέπει το οικονομικό καθεστώς τελειοποιήσεως προς επανεισαγωγή. Ειδικό ποσοτικό όριο χρεώνεται για το έτος κατά το οποίο εκδόθηκε εκ των προτέρων έγκριση.7. Μεταβιβάσεις από μία κατηγορία σε άλλη και συνδυασμένες χρεώσεις από το ποσοτικό όριο για προϊόντα των ομάδων II και III υπολογίζονται σύμφωνα με τον πίνακα αντιστοιχίας του παραρτήματος I του πρωτοκόλλου.8. Για όλα τα προϊόντα που καλύπτονται από το παρόν προσάρτημα, εκδίδεται πιστοποιητικό καταγωγής από τους εξουσιοδοτημένους, βάσει του τσεχικού δικαίου, οργανισμούς, σύμφωνα με το προσάρτημα Α του πρωτοκόλλου. Το εν λόγω πιστοποιητικό φέρει μνεία της εκ των προτέρων έγκρισης που αναφέρεται στην παράγραφο 6, ως απόδειξη ότι η μεταποιητική εργασία που περιγράφει πραγματοποιήθηκε στην Τσεχική Δημοκρατία.9. Η Κοινότητα παρέχει στην Τσεχική Δημοκρατία τα ονόματα και τις διευθύνσεις, καθώς και δείγματα των σφραγίδων που χρησιμοποιούν οι αρμόδιες αρχές της Κοινότητας, που εκδίδουν τις εκ των προτέρων εγκρίσεις, οι οποίες αναφέρονται στην παράγραφο 6.10. Με την επιφύλαξη των διατάξεων των παραγράφων 1 έως 9, η Τσεχική Δημοκρατία και η Κοινότητα συνεχίζουν τις διαβουλεύσεις, με σκοπό την επίτευξη κοινά αποδεκτής λύσης, που θα επιτρέπει σε αμφότερα τα μέρη να επωφελούνται από τις διατάξεις του πρωτοκόλλου σχετικά με το εμπόριο παθητικής τελειοποίησης, ούτως ώστε να εξασφαλιστεί η πραγματική ανάπτυξη του εμπορίου των κλωστοϋφαντουργικών προϊόντων μεταξύ της Τσεχικής Δημοκρατίας και της Κοινότητας.Παράρτημα στο προσάρτημα Β >ΘΕΣΗ ΠΗΝΑΚΑ>Προσάρτημα Γ που αναφέρεται στο άρθρο 5 παράγραφος 3 του πρόσθετου πρωτοκόλλου ΒΙΟΤΕΧΝΙΑ ΚΑΙ ΠΡΟΪΟΝΤΑ ΛΑΪΚΗΣ ΤΕΧΝΗΣ, ΚΑΤΑΓΩΓΗΣ ΤΣΕΧΙΚΗΣ ΔΗΜΟΚΡΑΤΙΑΣ 1. Η εξαίρεση που προβλέπεται στο άρθρο 5 παράγραφος 3 για τα προϊόντα βιοτεχνικής παραγωγής εφαρμόζεται μόνον στους παρακάτω τύπους προϊόντων:α) υφάσματα που κατασκευάζονται σε χειροκίνητους ή ποδοκίνητους αργαλειούς, εφόσον ανήκουν σε ένα από τα είδη που κατασκευάζει κατά παράδοση η βιοτεχνία της Τσεχικής Δημοκρατίας 7β) ενδύματα ή άλλα κλωστοϋφαντουργικά προϊόντα, που ανήκουν σε ένα από τα είδη που κατασκευάζει κατά παράδοση η βιοτεχνία της Τσεχικής Δημοκρατίας, χειροποίητα, με βάση τα προαναφερθέντα υφάσματα και


text: ραμμένα αποκλειστικά με το χέρι, χωρίς τη βοήθεια οποιασδήποτε μηχανής 7γ) παραδοσιακά χειροποίητα κλωστοϋφαντουργικά προϊόντα λαϊκής τέχνης, της Τσεχικής Δημοκρατίας, όπως καθορίζονται σε κατάλογο, που θα συμφωνηθεί μεταξύ της Κοινότητας και της Τσεχικής Δημοκρατίας.Η εξαίρεση χορηγείται μόνον για τα προϊόντα που καλύπτονται από πιστοποιητικό σύμφωνο με το συνημμένο στο παρόν προσάρτημα υπόδειγμα και εκδοθέν από τις αρμόδιες αρχές στην Τσεχική Δημοκρατία. Τα εν λόγω πιστοποιητικά πρέπει να αναφέρουν τους λόγους που δικαιολογούν την έκδοσή τους. Οι αρμόδιες αρχές του μέρους εισαγωγής τα αποδέχονται αφού ελέγξουν κατά πόσο τα υπό εξέταση προϊόντα πληρούν τους όρους που θεσπίζονται στο παρόν προσάρτημα. Τα πιστοποιητικά που αφορούν τα προϊόντα του στοιχείου γ) πρέπει να φέρουν, σε εμφανές σημείο, τη σφραγίδα «FOLKLORE». Σε περίπτωση διχογνωμίας μεταξύ των μερών σχετικά με τη φύση των εν λόγω προϊόντων, διεξάγονται διαβουλεύσεις εντός ενός μηνός, για την άρση των διαφωνιών.Σε περίπτωση που οι εισαγωγές οποιουδήποτε προϊόντος, το οποίο καλύπτεται από το παρόν προσάρτημα, λάβουν διαστάσεις οι οποίες ενδέχεται να προκαλέσουν προβλήματα στην Κοινότητα, αρχίζουν, το ταχύτερον δυνατόν, διαβουλεύσεις με την Τσεχική Δημοκρατία, με σκοπό την επίλυση της δημιουργηθείσας κατάστασης με την έγκριση, εν ανάγκη, ποσοτικού ορίου, σύμφωνα με τη διαδικασία που θεσπίζεται στο άρθρο 14 του παρόντος πρωτοκόλλου.2. Οι διατάξεις των τίτλων IV και V του προσαρτήματος Α εφαρμόζονται, mutatis mutandis, στα προϊόντα που καλύπτει η παράγραφος 1 του παρόντος προσαρτήματος.Παράρτημα του προσαρτήματος Γ >ΑΝΑΦΟΡΑ ΣΕ ΦΗΛΜ>Εγκεκριμένο πρακτικό αριθ. 1 Στα πλαίσια του πρωτοκόλλου μεταξύ της Ευρωπαϊκής Κοινότητας και της Τσεχικής Δημοκρατίας σχετικά με το εμπόριο κλωστοϋφαντουργικών προϊόντων, που μονογραφήθηκε στις 17 Σεπτεμβρίου 1993, στις Βρυξέλλες, τα μέρη συμφωνούν ότι τα άρθρα 7 και 8 του πρωτοκόλλου δεν εμποδίζουν την Κοινότητα, εφόσον πληρούνται οι σχετικές προϋποθέσεις, να εφαρμόσει το σύστημα επιτήρησης ή τα μέτρα διασφάλισης για μια ή περισσότερες από τις περιφέρειές της σύμφωνα με τις αρχές της εσωτερικής αγοράς.Σε αυτήν την περίπτωση, πρέπει να ενημερώνεται εκ των προτέρων η Τσεχική Δημοκρατία και να εφαρμόζονται οι σχετικές διατάξεις του προσαρτήματος Α του παρόντος πρωτοκόλλου, όπως ενδείκνυται.Για την Κυβέρνηση της Τσεχικής ΔημοκρατίαςΕξ ονόματος του Συμβουλίου της Ευρωπαϊκής ΈνωσηςΕγκεκριμένο πρακτικό αριθ. 2 Παρά το άρθρο 12, παράγραφος 1 του παρόντος πρωτοκόλλου, για επιτακτικούς τεχνικούς ή διοικητικούς λόγους ή για την εξεύρεση λύσης στα οικονομικά προβλήματα που οφείλονται στην περιφερειακή συγκέντρωση των εισαγωγών ή για την καταπολέμηση της καταστρατήγησης και της καταδολίευσης των διατάξεων του παρόντος πρωτοκόλλου, η Κοινότητα θεσπίζει, για περιορισμένο χρονικό διάστημα, ειδικό σύστημα διαχείρισης σύμφωνα με τις αρχές της εσωτερικής αγοράς.Ωστόσο, αν τα μέρη δεν είναι σε θέση να εξεύρουν ικανοποιητική λύση κατά τη διάρκεια των διαβουλεύσεων που προβλέπονται στο άρθρο 12 παράγραφος 3 η Τσεχική Δημοκρατία αναλαμβάνει την υποχρέωση, εφόσον το ζητήσει η Κοινότητα, να τηρήσει τα προσωρινά όρια για τις εξαγωγές σε μια ή περισσότερες περιφέρειες της Κοινότητας. Σε αυτήν την περίπτωση, τα όρια αυτά δεν πρέπει να εμποδίζουν την εισαγωγή στη(-ις) σχετική(-ές) περιφέρεια(-ες) προϊόντων που απεστάλησαν από την Τσεχική Δημοκρατία βάσει αδειών εξαγωγής οι οποίες είχαν ληφθεί πριν από τη ημερομηνία της επίσημης κοινοποίησης της Κοινότητας προς την Τσεχική Δημοκρατία σχετικά με τη θέσπιση των προαναφερθέντων

type: contracts

jurisdiction: EU


text: ορίων.Η Κοινότητα υποχρεούται να ενημερώνει, σύμφωνα με την επισυναπτόμενη ρηματική διακοίνωση, την Τσεχική Δημοκρατία για τα τεχνικά και διοικητικά μέτρα που χρειάζεται να επιβάλλονται από αμφότερα τα μέρη για την εφαρμογή των ανωτέρω παραγράφων σύμφωνα με τις αρχές της εσωτερικής αγοράς.Για την Κυβέρνηση της Τσεχικής ΔημοκρατίαςΕξ ονόματος του Συμβουλίου της Ευρωπαϊκής ΈνωσηςΡηματική διακοίνωση Η Γενική Διεύθυνση Εξωτερικών Οικονομικών Σχέσεων της Επιτροπής των Ευρωπαϊκών Κοινοτήτων υποβάλλει τα σέβη της στην Αποστολή της Τσεχικής Δημοκρατίας στις Ευρωπαϊκές Κοινότητες και έχει την τιμή να αναφερθεί στο πρωτόκολλο για τα κλωστοϋφαντουργικά προϊόντα που αποτέλεσε αντικείμενο διαπραγματεύσεων μεταξύ της Τσεχικής Δημοκρατίας και της Κοινότητας και που μονογραφήθηκε στις 17 Σεπτεμβρίου 1993.Η Γενική Διεύθυνση επιθυμεί να πληροφορήσει την Αποστολή της Τσεχικής Δημοκρατίας ότι η Κοινότητα αποφάσισε να εφαρμόσει, από την 1η Ιανουαρίου 1993, τις διατάξεις της παραγράφου 1 του εγκεκριμένου πρακτικού αριθ. 2 του πρωτοκόλλου που μονογραφήθηκε στις 17 Σεπτεμβρίου 1993. Συνεπώς, οι αντίστοιχες διατάξεις των άρθρων 7 και 12 του προσαρτήματος Α του πρωτοκόλλου, εφαρμόζονται επίσης από την ανωτέρω ημερομηνία.Η Γενική Διεύθυνση Εξωτερικών Οικονομικών Σχέσεων δράττεται της παρούσας ευκαιρίας για να διαβεβαιώσει εκ νέου την Αποστολή της Τσεχικής Δημοκρατίας στις Ευρωπαϊκές Κοινότητες για τη βαθύτατη εκτίμησή της.Εγκεκριμένο πρακτικό αριθ. 3 Στα πλαίσια του πρωτοκόλλου μεταξύ της Ευρωπαϊκής Οικονομικής Κοινότητας και της Τσεχικής Δημοκρατίας σχετικά με το εμπόριο κλωστοϋφαντουργικών προϊόντων, που μονογραφήθηκε στις Βρυξέλλες, στις 17 Σεπτεμβρίου 1993, τα μέρη συμφωνούν ότι η Τσεχική Δημοκρατία καταβάλλει κάθε προσπάθεια ώστε να μην στερήσει ορισμένες περιφέρειες της Κοινότητας, στις οποίες αντιστοιχούν κατά παράδοση σχετικά μικρά μερίδια των κοινοτικών ποσοστώσεων, από τις εισαγωγές προϊόντων που χρησιμοποιούνται ως συντελεστές παραγωγής στη μεταποιητική τους βιομηχανία.Η Κοινότητα και η Τσεχική Δημοκρατία συμφωνούν περαιτέρω να διενεργούν διαβουλεύσεις, όποτε παρουσιάζεται σχετική ανάγκη, για να προλαμβάνουν τη δημιουργία προβλημάτων που θα ήταν δυνατό να προκύψουν σχετικά.Για την Κυβέρνηση της Τσεχικής ΔημοκρατίαςΕξ ονόματος του Συμβουλίου της Ευρωπαϊκής ΈνωσηςΕγκεκριμένο πρακτικό αριθ. 4 Στα πλαίσια του πρωτοκόλλου μεταξύ της Ευρωπαϊκής Οικονομικής Κοινότητας και της Τσεχικής Δημοκρατίας σχετικά με το εμπόριο κλωστοϋφαντουργικών προϊόντων, που μονογραφήθηκε στις Βρυξέλλες, στις 17 Σεπτεμβρίου 1993, η Τσεχική Δημοκρατία συμφωνεί ότι, από την ημερομηνία του αιτήματος διαβουλεύσεων, που αναφέρονται στο άρθρο 12 παράγραφος 3 και εφόσον αυτές εκκρεμούν, θα συνεργάζεται μη εκδίδοντας άδειες εξαγωγής που θα επιδείνωναν ακόμη περισσότερο τα προβλήματα που προκαλεί η περιφερειακή συγκέντρωση των άμεσων εισαγωγών στην Κοινότητα.Για την Κυβέρνηση της Τσεχικής ΔημοκρατίαςΕξ ονόματος του Συμβουλίου της Ευρωπαϊκής ΈνωσηςΕγκεκριμένο πρακτικό αριθ. 5 Στα πλαίσια του πρωτοκόλου μεταξύ της Ευρωπαϊκής Οικονομικής Κοινότητας και της Τσεχικής Δημοκρατίας σχετικά με το εμπόριο κλωστοϋφαντουργικών προϊόντων, που μονογραφήθηκε στις Βρυξέλλες, στις 17 Σεπτεμβρίου 1993, τα μέρη συμφωνούν ότι, κάθε αναφορά του πρωτοκόλλου στην περίοδο εφαρμογής του ή στην περίοδο στο τέλος της οποίας καταργούνται όλοι οι ποσοτικοί περιορισμοί, θεωρείται ότι σημαίνει πενταετή περίοδο που αρχίζει την 1η Ιανουαρίου 1993, εκτός εάν οι πολυμερείς διαπραγματεύσεις του Γύρου της Ουρουγουάης ολοκληρωθούν και τα αποτελέσματά τους αρχίσουν να ισχύουν κατά το 1992. Στην περίπτωση αυτή, οι περίοδοι που προαναφέρθησαν θα ισούνται προς το ήμισυ της περιόδου που θα παρέχεται για την ενσωμάτωση των κλωστοϋφαντουργικών προϊόντων και των προϊόντων ενδύσεως


text: στη ΓΣΔΕ, όπως θα έχουν αποφασιστεί κατά τις ανωτέρω διαπραγματεύσεις, αλλά σε καμία περίπτωση δεν θα είναι συντομότερες από πέντε έτη, με αρχή την 1η Ιανουαρίου 1993.Για την Κυβέρνηση της Τσεχικής ΔημοκρατίαςΕξ ονόματος του Συμβουλίου της Ευρωπαϊκής ΈνωσηςΑνταλλαγή διακοινώσεων Η Γενική Διεύθυνση Εξωτερικών Οικονομικών Σχέσεων της Επιτροπής των Ευρωπαϊκών Κοινοτήτων υποβάλλει τα σέβη της στην Αποστολή της Τσεχικής Δημοκρατίας στις Ευρωπαϊκές Κοινότητες και έχει την τιμή να αναφερθεί στο πρωτόκολλο για το εμπόριο κλωστοϋφαντουργικών προϊόντων μεταξύ της Τσεχικής Δημοκρατίας και της Κοινότητας, που μονογραφήθηκε στις 17 Σεπτεμβρίου 1993.Η Γενική Διεύθυνση επιθυμεί να πληροφορήσει την Αποστολή της Τσεχικής Δημοκρατίας ότι, εν αναμονή της ολοκλήρωσης των αναγκαίων διαδικασιών για τη σύναψη και τη θέση σε ισχύ του πρωτοκόλλου, η Κοινότητα είναι έτοιμη να επιτρέψει την de facto εφαρμογή, από την 1η Ιανουαρίου 1993, των διατάξεων του πρωτοκόλλου. Εξυπακούεται ότι, καθένα από τα μέρη έχει τη δυνατότητα, ανά πάσα στιγμή, να θέσει τέλος σε αυτήν την de facto εφαρμογή του πρωτοκόλλου, υπό την προϋπόθεση ότι θα υπάρξει προειδοποίηση 120 ημερών.Η Γενική Διεύθυνση Εξωτερικών Οικονομικών Σχέσεων παρακαλεί την Αποστολή να επιβεβαιώσει ότι συμφωνεί με τα προαναφερθέντα.Η Γενική Διεύθυνση Εξωτερικών Οικονομικών Σχέσεων δράττεται της παρούσας ευκαιρίας για να διαβεβαιώσει εκ νέου την Αποστολή της Τσεχικής Δημοκρατίας στις Ευρωπαϊκές Κοινότητες για τη βαθύτατη εκτίμησή της.Ανταλλαγή Διακοινώσεων Η Αποστολή της Τσεχικής Δημοκρατίας στις Ευρωπαϊκές Κοινότητες υποβάλλει τα σέβη της στη Γενική Διεύθυνση Εξωτερικών Σχέσεων της Επιτροπής των Ευρωπαϊκών Κοινοτήτων και έχει την τιμή να αναφερθεί στη διακοίνωση του Γενικού Διευθυντή σχετικά με το πρωτόκολλο για το εμπόριο κλωστοϋφαντουργικών προϊόντων μεταξύ της Τσεχικής Δημοκρατίας και της Κοινότητας, που μονογραφήθηκε, στις 17 Σεπτεμβρίου 1993.Η Αποστολή της Τσεχικής Δημοκρατίας επιθυμεί να επιβεβαιώσει στη Γενική Διεύθυνση ότι, αναμένοντας την ολοκλήρωση των αναγκαίων διαδικασιών για τη σύναψη και τη θέση σε ισχύ του πρωτοκόλλου, η κυβέρνηση της Τσεχικής Δημοκρατίας είναι έτοιμη να επιτρέψει την de facto εφαρμογή, από την 1η Ιανουαρίου 1993, των διατάξεων του πρωτοκόλλου. Εξυπακούεται ότι, καθένα από τα μέρη έχει τη δυνατότητα, ανά πάσα στιγμή, να θέσει τέλος σε αυτήν την de facto εφαρμογή του πρωτοκόλλου, υπό την προϋπόθεση ότι θα υπάρξει προειδοποίηση 120 ημερών.Η Αποστολή της Τσεχικής Δημοκρατίας στις Ευρωπαϊκές Κοινότητες δράττεται της παρούσας ευκαιρίας για να διαβεβαιώσει εκ νέου τη Γενική Διεύθυνση Εξωτερικών Σχέσεων για τη βαθύτατη εκτίμησή της.


text:
 |
 22010A1112(01)
 Συμφωνία μεταξύ της Ευρωπαϊκής Ένωσης και της Ισλαμικής Δημοκρατίας του Αφγανιστάν για το καθεστώς τής υπό την ηγεσία της Ευρωπαϊκής Ένωσης αστυνομικής αποστολής στο Αφγανιστάν, EUPOL AFGHANISTAN
 Επίσημη Εφημερίδα αριθ. L 294 της 12/11/2010 σ. 2 - 8
 ΜΕΤΑΦΡΑΣΗΣυμφωνίαμεταξύ της Ευρωπαϊκής Ένωσης και της Ισλαμικής Δημοκρατίας του Αφγανιστάν για το καθεστώς τής υπό την ηγεσία της Ευρωπαϊκής Ένωσης αστυνομικής αποστολής στο Αφγανιστάν, EUPOL AFGHANISTANΗ ΕΥΡΩΠΑΪΚΗ ΕΝΩΣΗ, εφεξής "ΕΕ",αφενός, καιΗ ΙΣΛΑΜΙΚΗ ΔΗΜΟΚΡΑΤΙΑ ΤΟΥ ΑΦΓΑΝΙΣΤΑΝ, εφεξής "χώρα υποδοχής",έτερο μέρος της συμφωνίας,Από κοινού καλούμενες εφεξής "τα μέρη",ΕΧΟΝΤΑΣ ΥΠΟΨΗ:την επιστολή του υπουργού Εξωτερικών κ. Rangin Dadfar Spanta της Ισλαμικής Δημοκρατίας του Αφγανιστάν (Αφγανιστάν), της 16ης Μαΐου 2007, με την οποία απηύθυνε πρόσκληση στην ΕΕ για τη δρομολόγηση αστυνομικής αποστολής στο Αφγανιστάν,την έγκριση από το Συμβούλιο στις 30 Μαΐου 2007 της κοινής δράσης 2007/369/ΚΕΠΠΑ σχετικά με την αστυνομική αποστολή της Ευρωπαϊκής Ένωσης στο Αφγανιστάν, EUPOL AFGHANISTAN,την αιτιολογική σκέψη 9 της εν λόγω κοινής δράσης η οποία αναφέρει ότι η EUPOL AFGHANISTAN εντάσσεται στο ευρύτερο πλαίσιο της προσπάθειας της διεθνούς κοινότητας να στηρίξει την κυβέρνηση του Αφγανιστάν στην ανάληψη της ευθύνης για την ενίσχυση του κράτους δικαίου και, ιδίως, στη βελτίωση των ικανοτήτων της για μη στρατιωτική αστυνόμευση και επιβολή της εφαρμογής του νόμου,την έγκριση από το Συμβούλιο στις 18 Μαΐου 2010 της απόφασης 2010/279/ΚΕΠΠΑ για την παράταση της EUPOL AFGHANISTAN,το άρθρο 3 παράγραφος 2 της εν λόγω απόφασης που προβλέπει ότι η EUPOL AFGHANISTAN είναι μη εκτελεστική αποστολή, η οποία εκτελεί τα καθήκοντά της μέσω, μεταξύ άλλων, παρακολούθησης, παροχής καθοδήγησης και συμβουλών και κατάρτισης,το άρθρο 8 παράγραφος 1 της εν λόγω απόφασης που προβλέπει ότι το καθεστώς του προσωπικού της EUPOL AFGHANISTAN στο Αφγανιστάν, συμπεριλαμβανομένων, κατά περίπτωση, των προνομίων, των ασυλιών και των περαιτέρω εγγυήσεων που απαιτούνται για την ολοκλήρωση και την εύρυθμη λειτουργία της EUPOL AFGHANISTAN, καθορίζεται σε συμφωνία που θα συναφθεί σύμφωνα με το άρθρο 37 της συνθήκης για την Ευρωπαϊκή Ένωση,ότι η παρούσα συμφωνία δεν θίγει τα δικαιώματα και τις υποχρεώσεις των μερών δυνάμει διεθνών συμφωνιών και άλλων πράξεων για τη σύσταση διεθνών δικαστηρίων, συμπεριλαμβανομένου του καταστατικού του Διεθνούς Ποινικού Δικαστηρίου,ΣΥΜΦΩΝΟΥΝ ΤΑ ΕΞΗΣ:Άρθρο 1Πεδίο εφαρμογής και ορισμοί1. Η παρούσα συμφωνία εφαρμόζεται στην αστυνομική αποστολή της Ευρωπαϊκής Ένωσης στην Ισλαμική Δημοκρατία του Αφγανιστάν και στο προσωπικό της.2. Η παρούσα συμφωνία εφαρμόζεται μόνο στο έδαφος της χώρας υποδοχής.3. Για τους σκοπούς της παρούσας συμφωνίας ισχύουν οι ακόλουθοι ορισμοί:α) "EUPOL AFGHANISTAN" : η αστυνομική αποστολή της ΕΕ στο Αφγανιστάν, η οποία έχει συσταθεί από το Συμβούλιο της Ευρωπαϊκής Ένωσης με την κοινή δράση 2007/369/ΚΕΠΠΑ, της 30ής Μαΐου 2007, και περιλαμβάνει τα κλιμάκια, τις δυνάμεις, τις μονάδες, τα αρχηγεία και το προσωπικό που έχουν αναπτυχθεί στο έδαφος της χώρας υποδοχής και έχουν παραχωρηθεί στην EUPOL AFGHANISΤΑΝ·β) "αρχηγός αποστολής" : ο αρχηγός αποστολής της EUPOL AFGHANISTAN, ο οποίος διορίζεται από το Συμβούλιο της Ευρωπαϊκής Ένωσης·γ) "προσωπικό της EUPOL AFGHANISTAN" : ο αρχηγός αποστολής, το προσωπικό που αποσπάται από κράτη μέλη της ΕΕ και θεσμικά όργανα της ΕΕ και κράτη μη μέλη της ΕΕ που έχουν κληθεί από την ΕΕ να συμμετάσχουν στην EUPOL AFGHANISTAN,


text: το διεθνές προσωπικό που προσλαμβάνεται με σύμβαση εργασίας από την EUPOL AFGHANISTAN, και άλλο διεθνές προσωπικό που συνδέεται προσωρινά με την EUPOL AFGHANISTAN για την παροχή πρόσθετης πραγματογνωμοσύνης και αναπτύσσεται για την προετοιμασία, υποστήριξη και εφαρμογή της αποστολής, καθώς και διεθνές προσωπικό σε αποστολή για λογαριασμό αποστέλλοντος κράτους ή θεσμικού οργάνου της ΕΕ στα πλαίσια της αποστολής. Όλα τα μέλη του προσωπικού της EUPOL AFGHANISTAN, ακόμη και αν τους έχει χορηγηθεί κοινό διαβατήριο από τη χώρα της ιθαγένειάς τους, απολαύουν όλων των προνομίων και ασυλιών που προβλέπει η παρούσα συμφωνία. Το προσωπικό της EUPOL AFGHANISTAN δεν περιλαμβάνει εμπορικούς αναδόχους ή προσωπικό απασχολούμενο σε τοπικό επίπεδο·δ) "αρχηγείο" : το κύριο αρχηγείο της EUPOL AFGHANISTAN στο Αφγανιστάν, και συγκεκριμένα στην Καμπούλ·ε) "αποστέλλον κράτος" : κάθε κράτος της ΕΕ ή κράτος μη μέλος της ΕΕ που έχει αποσπάσει προσωπικό στην EUPOL AFGHANISΤΑΝ·στ) "εγκαταστάσεις" : όλα τα κτίρια, οι χώροι και οι εκτάσεις που απαιτούνται για τη διεξαγωγή των δραστηριοτήτων της EUPOL AFGHANISTAN καθώς και για τη στέγαση του προσωπικού της EUPOL AFGHANISTAN σύμφωνα με τους νόμους και τους κανονισμούς της χώρας υποδοχής·ζ) "προσωπικό που απασχολείται σε τοπικό επίπεδο" : τα μέλη του προσωπικού που είναι υπήκοοι της χώρας υποδοχής ή διαμένουν μόνιμα σε αυτήν·η) "επίσημη αλληλογραφία" : το σύνολο της αλληλογραφίας που σχετίζεται με την EUPOL AFGHANISTAN και τα καθήκοντά της·θ) "διπλωματικές αρχές" : οι σχετικές αρχές της σύμβασης της Βιέννης του 1961 σχετικά με τις διπλωματικές σχέσεις, της 18ης Απριλίου 1961, στις οποίες προσχωρούν αμφότερα μέρη σύμφωνα με τις διατάξεις της παρούσας συμφωνίας·ι) "χώρα υποδοχής" : η Ισλαμική Δημοκρατία του Αφγανιστάν.Άρθρο 2Γενικές διατάξεις1. Η EUPOL AFGHANISTAN και το προσωπικό της EUPOL AFGHANISTAN σέβονται και τηρούν τους νόμους και τους κανονισμούς της χώρας υποδοχής και απέχουν από κάθε ενέργεια ή δραστηριότητα ασυμβίβαστη προς τους στόχους της EUPOL AFGHANISTAN.2. Η EUPOL AFGHANISTAN διαθέτει αυτονομία ως προς την εκτέλεση των καθηκόντων της βάσει της παρούσας συμφωνίας. Η χώρα υποδοχής σέβεται τον ενιαίο και διεθνή χαρακτήρα της EUPOL AFGHANISTAN.3. Ο αρχηγός αποστολής γνωστοποιεί τακτικά στην κυβέρνηση της χώρας υποδοχής τον αριθμό των μελών του προσωπικού της EUPOL AFGHANISTAN που βρίσκονται στο έδαφός της.Άρθρο 3Αναγνώριση ταυτότητας1. Το προσωπικό της EUPOL AFGHANISTAN ταυτοποιείται μέσω δελτίου ταυτότητας της EUPOL AFGHANISTAN που του χορηγείται και το οποίο υποχρεούται να φέρει ανά πάσα στιγμή. Οι αρμόδιες αρχές της χώρας υποδοχής που ασχολούνται με θέματα ασφάλειας, φορολογίας, μετανάστευσης και τελωνείων διαθέτουν υπόδειγμα του δελτίου ταυτότητας της EUPOL AFGHANISTAN.2. Η EUPOL AFGHANISTAN έχει το δικαίωμα να αναρτά τη σημαία της ΕΕ στο αρχηγείο της και αλλού, μόνη της ή μαζί με τη σημαία της χώρας υποδοχής με τη συγκατάθεση της χώρας υποδοχής ανάλογα με την κατάσταση ασφαλείας του εκάστοτε τόπου, σύμφωνα με απόφαση του αρχηγού αποστολής. Εθνικές σημαίες ή διακριτικά σήματα των εθνικών σωμάτων που συναποτελούν την EUPOL AFGHANISTAN μπορούν να επιδεικνύονται στις εγκαταστάσεις, στα οχήματα και λοιπά μεταφορικά μέσα και στις στολές της EUPOL AFGHANISTAN, σύμφωνα με απόφαση του αρχηγού αποστολής.Άρθρο 4Διέλευση συνόρων και μετακινήσεις στο έδαφος της χώρας υποδοχής1. Το προσωπικό, τα περιουσιακά στοιχεία, τα οχήματα και λοιπά μη στρατιωτικά μεταφορικά


text: μέσα της EUPOL AFGHANISTAN διασχίζουν τα σύνορα της χώρας υποδοχής στα επίσημα σημεία διέλευσης των συνόρων και μέσω των διεθνών αεροδιαδρόμων.2. Η χώρα υποδοχής διευκολύνει την είσοδο προς και την αναχώρηση από το έδαφος της χώρας υποδοχής του προσωπικού της EUPOL AFGHANISTAN και των περιουσιακών στοιχείων, των οχημάτων και των λοιπών μη στρατιωτικών μεταφορικών μέσων της EUPOL AFGHANISTAN. Εκτός από έλεγχο διαβατηρίων κατά την είσοδο προς και την αναχώρηση από το έδαφος της χώρας υποδοχής, το προσωπικό της EUPOL AFGHANISTAN που φέρει δελτίο ταυτότητας ή προσωρινό αποδεικτικό συμμετοχής στην EUPOL AFGHANISTAN απαλλάσσεται από τους κανονισμούς περί διαβατηρίων, τελωνειακών ελέγχων και διατυπώσεων, θεώρησης, μετανάστευσης και από οποιαδήποτε μορφή ελέγχου της μετανάστευσης εντός του εδάφους της χώρας υποδοχής.3. Το προσωπικό της EUPOL AFGHANISTAN που αιτείται θεώρηση απαλλάσσεται από τους κανονισμούς της χώρας υποδοχής που διέπουν την εγγραφή και τον έλεγχο των αλλοδαπών, αλλά δεν θεωρείται ότι αποκτά οιοδήποτε δικαίωμα μόνιμης διαμονής ή κατοικίας στο έδαφος της χώρας υποδοχής. Προς τούτο, το Υπουργείο Εξωτερικών του Αφγανιστάν λαμβάνει μέτρα σύμφωνα με τον νόμο.4. Τα περιουσιακά στοιχεία, τα οχήματα και τα λοιπά μη στρατιωτικά μεταφορικά μέσα της EUPOL AFGHANISTAN που εισέρχονται, διέρχονται ή εξέρχονται από το έδαφος της χώρας υποδοχής και προορίζονται για την υποστήριξη της EUPOL AFGHANISTAN, απαλλάσσονται από την υποβολή καταλόγων ή άλλων τελωνειακών εγγράφων, καθώς και από οιαδήποτε επιθεώρηση. Η EUPOL AFGHANISTAN παρέχει στις αρμόδιες αρχές της χώρας υποδοχής κατάλογο των εν λόγω περιουσιακών στοιχείων, οχημάτων και λοιπών μη στρατιωτικών μεταφορικών μέσων.5. Τα οχήματα και τα λοιπά μη στρατιωτικά μεταφορικά μέσα που χρησιμοποιούνται για την υποστήριξη της EUPOL AFGHANISTAN δεν υπόκεινται στις τοπικές απαιτήσεις έκδοσης άδειας ή καταχώρησης. Συναφή διεθνή πρότυπα και κανονισμοί εξακολουθούν να εφαρμόζονται. Κατόπιν αιτήσεως του αρχηγού αποστολής της EUPOL AFGHANISTAN, η χώρα υποδοχής παρέχει σε όλα τα οχήματα της EUPOL AFGHANISTAN διπλωματικές πινακίδες δωρεάν. Εφόσον απαιτείται, συνάπτονται συμπληρωματικές ρυθμίσεις, όπως αναφέρεται στο άρθρο 19.6. Το προσωπικό της EUPOL AFGHANISTAN δύναται να οδηγεί οχήματα και να χειρίζεται πλοία, σκάφη, πορθμεία και αεροσκάφη καθώς και άλλα μη στρατιωτικά μεταφορικά μέσα στο έδαφος της χώρας υποδοχής, υπό τον όρο ότι διαθέτει έγκυρη εθνική, ή διεθνή άδεια οδήγησης, πιστοποιητικό πλοιάρχου ή άδεια πιλότου, ανάλογα με την περίπτωση. Η χώρα υποδοχής αποδέχεται ως έγκυρες, χωρίς φόρο ή τέλος, τις άδειες οδήγησης που διαθέτει το προσωπικό της EUPOL AFGHANISTAN.7. Το προσωπικό της EUPOL AFGHANISTAN καθώς και τα οχήματα και λοιπά μη στρατιωτικά μεταφορικά μέσα, ο εξοπλισμός και οι προμήθειές του, κυκλοφορούν ελεύθερα και απεριόριστα σε ολόκληρο το έδαφος της χώρας υποδοχής, συμπεριλαμβανομένου του εναέριου χώρου, λαμβάνοντας υπόψη την κατάσταση ασφαλείας την οποία εκτιμούν από κοινού ο αρχηγός αποστολής και οι αντίστοιχες αρμόδιες αρχές της χώρας υποδοχής. Εφόσον είναι απαραίτητο, μπορούν να συναφθούν συμπληρωματικές ρυθμίσεις σύμφωνα με το άρθρο 19.8. Όταν ταξιδεύει στο πλαίσιο των επίσημων καθηκόντων του, το προσωπικό της EUPOL AFGHANISTAN και το προσωπικό που απασχολείται σε τοπικό επίπεδο μπορούν να χρησιμοποιούν δημόσιες οδούς, γέφυρες, πλοία, σκάφη, πορθμεία και αερολιμένες χωρίς καταβολή δασμών, τελών, διοδίων, φόρων ή άλλων επιβαρύνσεων. Όσον αφορά τα ταξίδια στο εξωτερικό, τηρούνται οι διεθνείς νόμοι. Η EUPOL AFGHANISTAN και


text: προσωπικό της δεν απαλλάσσονται από τις εύλογες επιβαρύνσεις, για ζητούμενες και παρεχόμενες υπηρεσίες υπό τους ίδιους όρους με εκείνους που προβλέπονται για τους υπηκόους της χώρας υποδοχής.Άρθρο 5Προνόμια και ασυλίες που παρέχει η χώρα υποδοχής στην EUPOL AFGHANISTAN1. Οι εγκαταστάσεις της EUPOL AFGHANISTAN είναι απαραβίαστες. Πρόσωπα ενεργούντα εκ μέρους της χώρας υποδοχής δεν εισέρχονται σε αυτές χωρίς τη συγκατάθεση του αρχηγού αποστολής.2. Οι εγκαταστάσεις της EUPOL AFGHANISTAN, η επίπλωσή τους και τα λοιπά είδη που βρίσκονται σε αυτές, καθώς και τα εξουσιοδοτημένα μεταφορικά μέσα της, δεν μπορούν να καταστούν αντικείμενο έρευνας, επίταξης, κατάσχεσης ή εκτελεστικών μέτρων, σύμφωνα με τις διπλωματικές αρχές.3. Η EUPOL AFGHANISTAN και τα περιουσιακά της στοιχεία, ανεξαρτήτως του τόπου όπου βρίσκονται και του κατόχου τους, χαίρουν ασυλίας από κάθε μορφής νομική διαδικασία.4. Τα αρχεία και τα έγγραφα της EUPOL AFGHANISTAN, όπου και αν βρίσκονται, είναι πάντοτε απαραβίαστα, σύμφωνα με τις διπλωματικές αρχές. Η EUPOL AFGHANISTAN κοινοποιεί επίσημα στις αρχές της χώρας υποδοχής πού βρίσκονται τα εν λόγω αρχεία και έγγραφα.5. Η επίσημη αλληλογραφία της EUPOL AFGHANISTAN είναι απαραβίαστη.6. Η EUPOL AFGHANISTAN, καθώς και οι πάροχοι ή ανάδοχοι της, απαλλάσσονται από κάθε εθνικό, περιφερειακό και δημοτικό τέλος, φόρο και συναφή επιβάρυνση όσον αφορά τα προϊόντα που η EUPOL AFGHANISTAN αγοράζει και εισάγει, τις υπηρεσίες που της παρέχονται και τις εγκαταστάσεις που χρησιμοποιεί για τους σκοπούς της EUPOL AFGHANISTAN. Η EUPOL AFGHANISTAN, σύμφωνα με τις διπλωματικές αρχές, δεν απαλλάσσεται από τέλη, φόρους, ή επιβαρύνσεις που συνιστούν πληρωμή έναντι παρεχόμενων υπηρεσιών.7. Σύμφωνα με τις διπλωματικές αρχές, η χώρα υποδοχής επιτρέπει την είσοδο όλων των νόμιμων ειδών που είναι απαραίτητα για τους σκοπούς της EUPOL AFGHANISTAN και χορηγεί για τα είδη αυτά απαλλαγή από όλους τους τελωνειακούς δασμούς, τέλη, διόδια, φόρους και συναφείς επιβαρύνσεις, εκτός από τα τέλη αποθήκευσης, μεταφοράς και λοιπών παρεχόμενων υπηρεσιών.Άρθρο 6Προνόμια και ασυλίες που παρέχει η χώρα υποδοχής στο προσωπικό της EUPOL AFGHANISTAN1. Δεν επιτρέπεται η καθ’ οιονδήποτε τρόπο σύλληψη ή κράτηση του προσωπικού της EUPOL AFGHANISTAN, σύμφωνα με τις διπλωματικές αρχές.2. Τα έγγραφα, η αλληλογραφία και τα περιουσιακά στοιχεία του προσωπικού της EUPOL AFGHANISTAN είναι απαραβίαστα, εκτός από την περίπτωση των εκτελεστικών μέτρων τα οποία επιτρέπονται δυνάμει της παραγράφου 7.3. Η χώρα υποδοχής χορηγεί δωρεάν στο προσωπικό της EUPOL AFGHANISTAN διπλωματικό δελτίο ταυτότητας, σύμφωνα με τους ισχύοντες νόμους και κανονισμούς της.4. Το προσωπικό της EUPOL AFGHANISTAN χαίρει ασυλίας όσον αφορά την ποινική δικαιοδοσία της χώρας υποδοχής υπό οιεσδήποτε συνθήκες. Η ασυλία του προσωπικού της EUPOL AFGHANISTAN όσον αφορά την ποινική δικαιοδοσία μπορεί να αρθεί από το αποστέλλον κράτος ή το οικείο όργανο της ΕΕ, ανάλογα με την περίπτωση. Η εν λόγω άρση της ασυλίας πρέπει πάντοτε να είναι ρητή.5. Το προσωπικό της EUPOL AFGHANISTAN χαίρει ασυλίας όσον αφορά την αστική και διοικητική δικαιοδοσία της χώρας υποδοχής προκειμένου περί προφορικών ή έγγραφων δηλώσεων και οιωνδήποτε πράξεων στις οποίες προέβη κατά την άσκηση των επίσημων καθηκόντων του. Σε περίπτωση που εγείρεται αγωγή για αστική υπόθεση κατά προσωπικού της EUPOL AFGHANISTAN ενώπιον δικαστηρίου της χώρας υποδοχής, ενημερώνονται πάραυτα ο αρχηγός αποστολής και η αρμόδια αρχή του αποστέλλοντος κράτους ή


text: του οργάνου της ΕΕ. Προτού κινηθεί διαδικασία ενώπιον του δικαστηρίου, ο αρχηγός αποστολής και η αρμόδια αρχή του αποστέλλοντος κράτους ή του οργάνου της ΕΕ πιστοποιούν στο δικαστήριο αν το συγκεκριμένο αδίκημα διαπράχθηκε από το προσωπικό της EUPOL AFGHANISTAN κατά την άσκηση των επίσημων καθηκόντων του. Εάν το αδίκημα διαπράχθηκε κατά την άσκηση επίσημων καθηκόντων, δεν κινείται η διαδικασία και εφαρμόζονται οι διατάξεις του άρθρου 16. Εάν το αδίκημα δεν διαπράχθηκε κατά την άσκηση επίσημων καθηκόντων, η διαδικασία μπορεί να συνεχισθεί. Η πιστοποίηση από τον αρχηγό αποστολής και την αρμόδια αρχή του αποστέλλοντος κράτους ή του οργάνου της ΕΕ είναι δεσμευτική για τη δικαιοδοσία της χώρας υποδοχής, η οποία δεν μπορεί να την αμφισβητήσει. Μέλος του προσωπικού της EUPOL AFGHANISTAN που έχει εγείρει αγωγή δεν δικαιούται να επικαλεσθεί την κατά τα ανωτέρω ασυλία σχετικά με τυχόν ανταγωγή άμεσα συνδεόμενη με την κύρια αγωγή.6. Τα μέλη του προσωπικού της EUPOL AFGHANISTAN δεν υποχρεούνται να καταθέτουν ως μάρτυρες.7. Δεν είναι δυνατή η λήψη εκτελεστικών μέτρων κατά προσωπικού της EUPOL AFGHANISTAN, εκτός από την περίπτωση που ασκείται αγωγή εναντίον του για αστική υπόθεση η οποία δεν συνδέεται με τα επίσημα καθήκοντά του. Τα περιουσιακά στοιχεία του προσωπικού της EUPOL AFGHANISTAN, περί των οποίων ο αρχηγός αποστολής παρέχει πιστοποίηση ότι είναι αναγκαία για την εκπλήρωση των επίσημων καθηκόντων του, δεν μπορούν να αποτελέσουν αντικείμενο κατάσχεσης για την εκτέλεση δικαστικής αποφάσεως ή εντολής. Σε αστικές διαδικασίες, το προσωπικό της EUPOL AFGHANISTAN δεν υπόκειται σε περιορισμούς της προσωπικής του ελευθερίας ή σε άλλα καταναγκαστικά μέτρα.8. Η ασυλία του προσωπικού της EUPOL AFGHANISTAN από τη δικαιοδοσία της χώρας υποδοχής δεν το απαλλάσσει από τις δικαιοδοσίες των αντίστοιχων αποστελλόντων κρατών.9. Το προσωπικό της EUPOL AFGHANISTAN, όσον αφορά τις υπηρεσίες που παρέχονται για την EUPOL AFGHANISTAN, εξαιρείται από τις διατάξεις περί κοινωνικής ασφάλισης που ενδέχεται να ισχύουν στη χώρα υποδοχής.10. Το προσωπικό της EUPOL AFGHANISTAN εξαιρείται από οιαδήποτε μορφή φορολόγησης, στη χώρα υποδοχής, του μισθού και των αποζημιώσεων που λαμβάνει από την EUPOL AFGHANISTAN ή από τα αποστέλλοντα κράτη καθώς και των τυχόν προερχόμενων από πηγές εκτός της χώρας υποδοχής εσόδων του. Το προσωπικό που απασχολείται σε τοπικό επίπεδο δεν απαλλάσσεται από τους ισχύοντες νόμους.11. Η χώρα υποδοχής επιτρέπει, σύμφωνα με όποιους νόμους ή κανονισμούς θεσπίσει, την είσοδο ειδών που προορίζονται για προσωπική χρήση του προσωπικού της EUPOL AFGHANISTAN και χορηγεί απαλλαγή, όσον αφορά τα εν λόγω είδη, από όλους τους τελωνειακούς δασμούς, φόρους και συναφείς επιβαρύνσεις εκτός από τα τέλη αποθήκευσης, μεταφοράς και συναφών υπηρεσιών. Η χώρα υποδοχής επιτρέπει επίσης την εξαγωγή των ειδών αυτών. Τα αγαθά και οι υπηρεσίες που αγοράζει στην εγχώρια αγορά το προσωπικό της EUPOL AFGHANISTAN απαλλάσσονται από τον ΦΠΑ και τους φόρους σύμφωνα με τη νομοθεσία της χώρας υποδοχής.12. Οι προσωπικές αποσκευές του προσωπικού της EUPOL AFGHANISTAN δεν υπόκεινται σε ελέγχους, εκτός εάν υπάρχουν σοβαροί λόγοι να θεωρηθεί ότι περιέχουν είδη τα οποία δεν προορίζονται για προσωπική χρήση από το προσωπικό της EUPOL AFGHANISTAN, ή είδη των οποίων η εισαγωγή ή η εξαγωγή απαγορεύεται από το νόμο ή τα οποία υπόκεινται σε καραντίνα


text: βάσει των κανονισμών της χώρας υποδοχής. Ο έλεγχος αυτών των προσωπικών αποσκευών διεξάγεται μόνο παρουσία εκπροσώπων των αντίστοιχων οργάνων της χώρας υποδοχής και του μέλους του διεθνούς προσωπικού της EUPOL AFGHANISTAN ή κατόπιν αιτήσεως του τελευταίου, εξουσιοδοτημένου εκπροσώπου της EUPOL AFGHANISTAN.Άρθρο 7Προσωπικό που απασχολείται σε τοπικό επίπεδοΤο προσωπικό που απασχολείται σε τοπικό επίπεδο χαίρει μόνο των προνομίων και των ασυλιών, σύμφωνα με τις διεθνείς κατηγορίες, που επιτρέπει η χώρα υποδοχής. Εντούτοις, η χώρα υποδοχής ασκεί τη δικαιοδοσία της επί του εν λόγω προσωπικού κατά τρόπον ώστε να μην παρεμβαίνει αδικαιολόγητα στην εκτέλεση των καθηκόντων της EUPOL AFGHANISTAN.Άρθρο 8Ποινική δικαιοδοσίαΟι αρμόδιες αρχές αποστέλλοντος κράτους έχουν το δικαίωμα να ασκούν στο έδαφος της χώρας υποδοχής τις εξουσίες ποινικής και πειθαρχικής δικαιοδοσίας που τους παρέχει η νομοθεσία του αποστέλλοντος κράτους επί του προσωπικού της EUPOL AFGHANISTAN.Άρθρο 9Ασφάλεια1. Η χώρα υποδοχής αναλαμβάνει, με ίδια μέσα και λαμβανομένης υπόψη της ικανότητάς της, πλήρη ευθύνη για την ασφάλεια του προσωπικού της EUPOL AFGHANISTAN.2. Για τους σκοπούς της ανωτέρω παραγράφου 1, η χώρα υποδοχής λαμβάνει όλα τα απαραίτητα μέτρα για την προστασία και την ασφάλεια της EUPOL AFGHANISTAN και του προσωπικού της EUPOL AFGHANISTAN. Οποιεσδήποτε ειδικές διατάξεις, που προτείνει η χώρα υποδοχής, αποτελούν αντικείμενο συμφωνίας με τον αρχηγό αποστολής πριν εφαρμοσθούν. Η χώρα υποδοχής επιτρέπει και υποστηρίζει άνευ οιασδήποτε επιβάρυνσης τις δραστηριότητες που αφορούν την υγειονομική εκκένωση του προσωπικού της EUPOL AFGHANISTAN.Εάν χρειάζεται, θεσπίζονται συμπληρωματικές ρυθμίσεις σύμφωνα με το άρθρο 19.3. Το προσωπικό της EUPOL AFGHANISTAN, με την επιφύλαξη σχετικής απόφασης του αρχηγού αποστολής και σε συμμόρφωση προς την αντίστοιχη νομοθεσία της χώρας υποδοχής περί εκρηκτικών και φορητών όπλων, έχει το δικαίωμα να φέρει ατομικά όπλα και πυρομαχικά αποκλειστικά για λόγους αυτοάμυνας. Για τον σκοπό αυτό, η EUPOL παρέχει τακτικά στις αντίστοιχες αφγανικές αρχές κατάλογο των πυροβόλων όπλων που φέρει το προσωπικό της.Άρθρο 10Στολή1. Το προσωπικό της EUPOL AFGHANISTAN φέρει εθνική στολή ή πολιτική περιβολή με ειδικό διακριτικό σήμα της EUPOL AFGHANISTAN.2. Η ένδυση της στολής υπόκειται σε κανόνες τους οποίους εκδίδει ο αρχηγός αποστολής.Άρθρο 11Συνεργασία και πρόσβαση σε πληροφορίες1. Η χώρα υποδοχής παρέχει πλήρη συνεργασία και υποστήριξη στην EUPOL AFGHANISTAN και στο προσωπικό της EUPOL AFGHANISTAN.2. Εφόσον ζητηθεί και εάν είναι απαραίτητο για την εκπλήρωση της εντολής της EUPOL AFGHANISTAN, η χώρα υποδοχής παρέχει στο προσωπικό της EUPOL AFGHANISTAN πραγματική πρόσβαση σε:- εγκαταστάσεις, χώρους και επίσημα οχήματα υπό τον έλεγχο της χώρας υποδοχής, σχετικά με την εκπλήρωση της εντολής της EUPOL AFGHANISTAN,- έγγραφα, υλικό και πληροφορίες με την άδεια των αρχών εθνικής ασφαλείας υπό τον έλεγχο της χώρας υποδοχής, στο βαθμό που είναι αναγκαία για την εκπλήρωση της εντολής της EUPOL AFGHANISTAN.Εφόσον ζητηθεί για τους σκοπούς της πρώτης ανωτέρω περίπτωσης, θεσπίζονται συμπληρωματικές ρυθμίσεις σύμφωνα με το άρθρο 19.3. Ο αρχηγός αποστολής και η χώρα υποδοχής πραγματοποιούν τακτικές διαβουλεύσεις και λαμβάνουν κατάλληλα μέτρα για την εξασφάλιση στενών και αμοιβαίων επαφών σε κάθε κατάλληλο επίπεδο. Η χώρα υποδοχής μπορεί να διορίζει αξιωματικό σύνδεσμο στην EUPOL AFGHANISTAN.Άρθρο 12Υποστήριξη της χώρας υποδοχής και ανάθεση συμβάσεων1. Η χώρα υποδοχής συνδράμει, εφόσον αυτό ζητηθεί, την EUPOL AFGHANISTAN στην εξεύρεση κατάλληλων χώρων.2. Η


text: χώρα υποδοχής παρέχει στην EUPOL AFGHANISTAN δωρεάν, εφόσον ζητηθούν και είναι διαθέσιμες, εγκαταστάσεις που ανήκουν στην κυβέρνηση της χώρας υποδοχής εφόσον αυτές ζητηθούν για τη διεξαγωγή των διοικητικών και επιχειρησιακών δραστηριοτήτων της EUPOL AFGHANISTAN. Εγκαταστάσεις υπό την κυριότητα οργανισμών ιδιωτικού δικαίου μπορεί να χρησιμοποιούνται από την EUPOL AFGHANISTAN μόνον με την άδεια του έχοντος την κυριότητα και σε πλήρη συμμόρφωση προς το αντίστοιχο μισθωτήριο συμβόλαιο ή άλλη σύμβαση.3. Στα πλαίσια των μέσων και των δυνατοτήτων της, η χώρα υποδοχής συμβάλλει στην προετοιμασία, την εγκατάσταση, την εκτέλεση και την υποστήριξη της EUPOL AFGHANISTAN, συμπεριλαμβανομένων συστεγαζόμενων εγκαταστάσεων και εξοπλισμού για εμπειρογνώμονες της EUPOL AFGHANISTAN.4. Η βοήθεια και η υποστήριξη της EUPOL AFGHANISTAN από τη χώρα υποδοχής παρέχεται τουλάχιστον υπό τους ίδιους όρους που ισχύουν για τη βοήθεια και την υποστήριξη προς τους υπηκόους της χώρας υποδοχής.5. Η EUPOL AFGHANISTAN διαθέτει την αναγκαία δικαιοπρακτική ικανότητα δυνάμει των νόμων και κανονισμών της χώρας υποδοχής προκειμένου να φέρει σε πέρας την αποστολή της και ιδίως προκειμένου να ανοίγει τραπεζικούς λογαριασμούς, να αποκτά ή να μεταβιβάζει κινητή περιουσιακά στοιχεία και να παρίσταται ενώπιον δικαστηρίου.6. Το δίκαιο που διέπει τις συμβάσεις που έχουν συναφθεί από την EUPOL AFGHANISTAN στη χώρα υποδοχής καθορίζεται από τις σχετικές διατάξεις των εν λόγω συμβάσεων.7. Οι συμβάσεις που συνάπτονται από την EUPOL AFGHANISTAN είναι δυνατόν να ορίζουν ότι η διαδικασία διευθέτησης διαφορών περί της οποίας το άρθρο 16 παράγραφοι 3 και 4 ισχύει για διαφορές που προκύπτουν από την εφαρμογή της σύμβασης.8. Η χώρα υποδοχής διευκολύνει την εφαρμογή των συμβάσεων που συνάπτει η EUPOL AFGHANISTAN με εμπορικές οντότητες για τον σκοπό της αποστολής.Άρθρο 13Μετατροπή εγκαταστάσεων1. Η EUPOL AFGHANISTAN εξουσιοδοτείται να κατασκευάζει, να μετατρέπει ή να τροποποιεί τις εγκαταστάσεις που τελούν στην κατοχή ή τη διάθεσή της και ανήκουν στην κυβέρνηση της χώρας υποδοχής ανάλογα με τις επιχειρησιακές της ανάγκες.2. Η χώρα υποδοχής δεν ζητεί αποζημίωση από την EUPOL AFGHANISTAN για τις τυχόν κατασκευές, μετατροπές ή τροποποιήσεις των προαναφερόμενων εγκαταστάσεων που ανήκουν στην κυβέρνηση της χώρας υποδοχής.Άρθρο 14Θάνατοι προσωπικού της EUPOL AFGHANISTAN1. Ο αρχηγός αποστολής έχει το δικαίωμα να αναλαμβάνει και να διενεργεί τα προσήκοντα για τον επαναπατρισμό θανόντων μελών του προσωπικού της EUPOL AFGHANISTAN, καθώς και των προσωπικών τους περιουσιακών στοιχείων.2. Δεν διενεργείται νεκροψία επί των θανόντων μελών της EUPOL AFGHANISTAN χωρίς τη συγκατάθεση του αποστέλλοντος κράτους και την παρουσία εκπροσώπου της EUPOL AFGHANISTAN ή/και εκπροσώπου του αποστέλλοντος κράτους.3. Η χώρα υποδοχής και η EUPOL AFGHANISTAN συνεργάζονται στον μέγιστο βαθμό με σκοπό τον έγκαιρο επαναπατρισμό του θανόντος προσωπικού της EUPOL AFGHANISTAN.Άρθρο 15Επικοινωνίες1. Η EUPOL AFGHANISTAN, σε σύνδεσμο με το Υπουργείο Τηλεπικοινωνιών και Τεχνολογίας Πληροφοριών της χώρας υποδοχής, μπορεί να εγκαθιστά και να χρησιμοποιεί ραδιοσταθμούς μετάδοσης και λήψης, καθώς και δορυφορικά συστήματα. Συνεννοείται με τις αρμόδιες αρχές της χώρας υποδοχής σχετικά με τη χρησιμοποίηση των κατάλληλων συχνοτήτων προκειμένου να μην υπάρχουν προβλήματα. Η πρόσβαση στο φάσμα συχνοτήτων παρέχεται άνευ επιβαρύνσεων από τη χώρα υποδοχής.2. Η EUPOL AFGHANISTAN έχει το δικαίωμα της άνευ περιορισμών επικοινωνίας μέσω ασυρμάτου (συμπεριλαμβανομένης της δορυφορικής, κινητής και ραδιοτηλεφωνικής τηλεπικοινωνίας), τηλεφώνου, τηλέγραφου, τηλεομοιοτυπικής συσκευής και κάθε άλλου μέσου, καθώς και


text: το δικαίωμα να εγκαταστήσει τον εξοπλισμό που απαιτείται για τη διατήρηση των επικοινωνιών εντός και μεταξύ των εγκαταστάσεων της EUPOL AFGHANISTAN, συμπεριλαμβανομένης της τοποθέτησης καλωδίων και επίγειων γραμμών, για τον σκοπό της EUPOL AFGHANISTAN.3. Η EUPOL AFGHANISTAN μπορεί να λαμβάνει, στις εγκαταστάσεις της, τα απαιτούμενα μέτρα για να εξασφαλίζει τη διαβίβαση του ταχυδρομείου που αποστέλλεται ή απευθύνεται στην EUPOL AFGHANISTAN και/ή στο προσωπικό της EUPOL AFGHANISTAN.Άρθρο 16Αξιώσεις για θάνατο, τραυματισμό, ζημία ή απώλεια1. Η EUPOL AFGHANISTAN και το προσωπικό της EUPOL AFGHANISTAN δεν θεωρούνται υπεύθυνοι για σχετικές με τα καθήκοντά τους τυχόν ζημιές ή απώλειες μη στρατιωτικών ή κρατικών περιουσιακών στοιχείων που άπτονται των επιχειρησιακών της αναγκών ή προκαλούνται από δραστηριότητες που συνδέονται με ταραχές ή την προστασία της EUPOL AFGHANISTAN. Σε περίπτωση περιστατικού σχετικού με τις εν λόγω ζημιές ή απώλειες, τα μέρη θα διενεργούν από κοινού έρευνα για τον προσήκοντα διακανονισμό του περιστατικού.2. Με σκοπό την επίτευξη φιλικού διακανονισμού, οι αξιώσεις για ζημιές ή απώλειες μη στρατιωτικών ή κρατικών περιουσιακών στοιχείων που δεν περιλαμβάνονται στην παράγραφο 1, καθώς και οι αξιώσεις για τον θάνατο ή τον τραυματισμό προσώπων και οι αξιώσεις για ζημιές ή απώλειες περιουσιακών στοιχείων της EUPOL AFGHANISTAN, κοινοποιούνται στην EUPOL AFGHANISTAN μέσω των αρμόδιων αρχών της χώρας υποδοχής, όσον αφορά αξιώσεις που εγείρονται από νομικό ή φυσικό πρόσωπο της χώρας υποδοχής, και στις αρμόδιες αρχές της χώρας υποδοχής, όσον αφορά αξιώσεις της EUPOL AFGHANISTAN.3. Εφόσον δεν μπορεί να υπάρξει φιλικός διακανονισμός, η αξίωση υποβάλλεται σε επιτροπή αποζημιώσεων αποτελούμενη από εκπροσώπους της EUPOL AFGHANISTAN και από ισάριθμους εκπροσώπους της χώρας υποδοχής. Η διευθέτηση των αξιώσεων επιτυγχάνεται με κοινή συμφωνία.4. Εφόσον δεν μπορεί να επιτευχθεί διακανονισμός στο πλαίσιο της επιτροπής αποζημιώσεων, η διαφορά διευθετείται με διπλωματικά μέσα μεταξύ της χώρας υποδοχής και των εκπροσώπων της ΕΕ για αξιώσεις μέχρι και 40000 EUR. Για αξιώσεις που υπερβαίνουν το ποσό αυτό, η διαφορά υποβάλλεται σε διαιτητικό δικαστήριο, οι αποφάσεις του οποίου είναι δεσμευτικές.5. Το διαιτητικό δικαστήριο που αναφέρεται στην παράγραφο 4 αποτελείται από τρεις διαιτητές, εκ των οποίων ένας ορίζεται από τη χώρα υποδοχής, ένας από την EUPOL AFGHANISTAN και ο τρίτος από κοινού από τη χώρα υποδοχής και την EUPOL AFGHANISTAN. Εάν ένα από τα μέρη δεν ορίσει διαιτητή εντός δύο μηνών ή εάν δεν μπορεί να υπάρξει συμφωνία μεταξύ της χώρας υποδοχής και της EUPOL AFGHANISTAN όσον αφορά τον διορισμό του τρίτου διαιτητή, ο εν λόγω διαιτητής ορίζεται από τον αρχηγό της αποστολής των ΗΕ στο Αφγανιστάν.6. Συνάπτεται διοικητική ρύθμιση μεταξύ της EUPOL AFGHANISTAN και των διοικητικών αρχών της χώρας υποδοχής με σκοπό τον καθορισμό της εντολής της επιτροπής αποζημιώσεων και του διαιτητικού δικαστηρίου, της εφαρμοστέας διαδικασίας στο πλαίσιο αυτών των οργάνων και των όρων υποβολής των αξιώσεων.Άρθρο 17Σύνδεσμος και διαφορές1. Κάθε ζήτημα που προκύπτει από την εφαρμογή της παρούσας συμφωνίας εξετάζεται από κοινού από εκπροσώπους της EUPOL AFGHANISTAN και των αρμόδιων αρχών της χώρας υποδοχής.2. Εν απουσία πρότερης διευθέτησης, οι διαφορές επί της ερμηνείας ή της εφαρμογής της παρούσας συμφωνίας διευθετούνται αποκλειστικά με διπλωματικά μέσα μεταξύ της χώρας υποδοχής και των εκπροσώπων της ΕΕ.Άρθρο 18Άλλες διατάξεις1.


text: Η κυβέρνηση της χώρας υποδοχής σύμφωνα με τη σχετική νομοθεσία φέρει την ευθύνη για την εφαρμογή και την τήρηση από τις αρμόδιες τοπικές αρχές της χώρας υποδοχής των ασυλιών, προνομίων και δικαιωμάτων της EUPOL AFGHANISTAN και του προσωπικού της EUPOL AFGHANISTAN, όπως προβλέπεται στην παρούσα συμφωνία.2. Κανένα στοιχείο της παρούσας συμφωνίας δεν προορίζεται ούτε δύναται να ερμηνευτεί ως παρέκκλιση από οιοδήποτε δικαίωμα που ενδέχεται να έχει κράτος μέλος της ΕΕ ή άλλο κράτος το οποίο συμβάλλει στην EUPOL AFGHANISTAN στο πλαίσιο άλλων συμφωνιών.Άρθρο 19Διατάξεις εφαρμογήςΓια τον σκοπό της εφαρμογής της παρούσας συμφωνίας, τα επιχειρησιακά, διοικητικά και τεχνικά θέματα μπορούν να αποτελούν αντικείμενο χωριστών ρυθμίσεων που θα συνάπτονται μεταξύ του αρχηγού αποστολής και των διοικητικών αρχών της χώρας υποδοχής.Άρθρο 20Έναρξη ισχύος και λήξη1. Η παρούσα συμφωνία αρχίζει να ισχύει σύμφωνα με την εφαρμοστέα νομοθεσία και τις διαδικασίες της χώρας υποδοχής κατά την ημέρα της υπογραφής της. Εφόσον δεν τερματιστεί νωρίτερα λόγω της αναχώρησης του τελευταίου μέλους του προσωπικού της EUPOL AFGHANISTAN από τη χώρα υποδοχής σύμφωνα με κοινοποίηση της EUPOL AFGHANISTAN, η συμφωνία παραμένει σε ισχύ για 3 (τρία) έτη από την ημερομηνία υπογραφής της.2. Εφόσον δεν τερματιστεί νωρίτερα λόγω της αναχώρησης του τελευταίου μέλους του προσωπικού της EUPOL AFGHANISTAN από τη χώρα υποδοχής σύμφωνα με κοινοποίηση της EUPOL AFGHANISTAN, η συμφωνία, με την πάροδο 3 ετών από την ημερομηνία της αρχικής της υπογραφής, ανανεώνεται αυτόματα για ακόμη 3 (τρία) έτη, εκτός αν τερματιστεί από ένα εκ των μερών με προηγούμενη ειδοποίηση 6 (έξι) μηνών.3. Με την επιφύλαξη της παραγράφου 1, οι διατάξεις του άρθρου 4 παράγραφος 8, του άρθρου 5 παράγραφοι 1 έως 3, 6 και 7, του άρθρου 6 παράγραφοι 1, 3, 4, 6, και 8 έως 10, και τα άρθρα 13 και 16 θεωρούνται σε ισχύ από την ημερομηνία της πρώτης ανάπτυξης προσωπικού της EUPOL AFGHANISTAN, εφόσον η ημερομηνία αυτή προηγείται της ημερομηνίας έναρξης ισχύος της παρούσας συμφωνίας.4. Η παρούσα συμφωνία δύναται να τροποποιηθεί με γραπτή συμφωνία των μερών.5. Η λήξη της παρούσας συμφωνίας δεν θίγει τα δικαιώματα ή τις υποχρεώσεις που προκύπτουν από την εφαρμογή της παρούσας συμφωνίας πριν από τη λήξη της.Έγινε στην Καμπούλ στις 14 Οκτωβρίου 2010 στην αγγλική γλώσσα και στη γλώσσα Νταρί σε δυο αντίτυπα. Σε περίπτωση διαφοράς ερμηνείας μεταξύ του αγγλικού κειμένου και του κειμένου στη γλώσσα Νταρί, υπερισχύει το αγγλικό κείμενο.Για την Ευρωπαϊκή ΈνωσηVygaudas UšackasΓια την Ισλαμική Δημοκρατία του ΑφγανιστάνEklil Ahmad Hakimi--------------------------------------------------


text:
 5.11.2021
 EL
 Επίσημη Εφημερίδα της Ευρωπαϊκής Ένωσης
 L 391/3
 Συμφωνία αεροπορικών μεταφορών μεταξύ της Ευρωπαϊκής Ένωσης και των κρατών μελών της, αφενός, και του Κράτους του Κατάρ, αφετέρου
 ΠΙΝΑΚΑΣ ΠΕΡΙΕΧΟΜΕΝΩΝ
 ΑΡΘΡΟ 1:
 Ορισμοί
 ΤΙΤΛΟΣ I:
 ΟΙΚΟΝΟΜΙΚΕΣ ΔΙΑΤΑΞΕΙΣ
 ΑΡΘΡΟ 2:
 Χορήγηση δικαιωμάτων
 ΑΡΘΡΟ 3:
 Άδεια λειτουργίας
 ΑΡΘΡΟ 4:
 Απόρριψη, ανάκληση, αναστολή και περιορισμός άδειας
 ΑΡΘΡΟ 5:
 Ελευθέρωση της κυριότητας και του ελέγχου
 ΑΡΘΡΟ 6:
 Τήρηση νομοθετικών και κανονιστικών διατάξεων
 ΑΡΘΡΟ 7:
 Θεμιτός ανταγωνισμός
 ΑΡΘΡΟ 8:
 Εμπορικές δυνατότητες
 ΑΡΘΡΟ 9:
 Δασμοί
 ΑΡΘΡΟ 10:
 Τέλη χρήσης
 ΑΡΘΡΟ 11:
 Ναύλοι και κόμιστρα
 ΑΡΘΡΟ 12:
 Στατιστικά στοιχεία
 ΤΙΤΛΟΣ II:
 ΡΥΘΜΙΣΤΙΚΗ ΣΥΝΕΡΓΑΣΙΑ
 ΑΡΘΡΟ 13:
 Ασφάλεια πτήσεων
 ΑΡΘΡΟ 14:
 Αεροπορική ασφάλεια
 ΑΡΘΡΟ 15:
 Διαχείριση της εναέριας κυκλοφορίας
 ΑΡΘΡΟ 16:
 Περιβάλλον
 ΑΡΘΡΟ 17:
 Ευθύνη αερομεταφορέα
 ΑΡΘΡΟ 18:
 Προστασία των καταναλωτών
 ΑΡΘΡΟ 19:
 Ηλεκτρονικά συστήματα κράτησης θέσεων
 ΑΡΘΡΟ 20:
 Εργασιακά θέματα
 ΤΙΤΛΟΣ III:
 ΘΕΣΜΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
 ΑΡΘΡΟ 21:
 Ερμηνεία και εφαρμογή
 ΑΡΘΡΟ 22:
 Μεικτή επιτροπή
 ΑΡΘΡΟ 23:
 Επίλυση διαφορών και διαιτησία
 ΑΡΘΡΟ 24:
 Σχέσεις με άλλες συμφωνίες
 ΑΡΘΡΟ 25:
 Τροποποιήσεις
 ΑΡΘΡΟ 26:
 Προσχώρηση νέων κρατών μελών της Ευρωπαϊκής Ένωσης
 ΑΡΘΡΟ 27:
 Καταγγελία
 ΑΡΘΡΟ 28:
 Καταχώριση της συμφωνίας
 ΑΡΘΡΟ 29:
 Έναρξη ισχύος, προσωρινή εφαρμογή και θεματοφύλακας
 ΑΡΘΡΟ 30:
 Αυθεντικά κείμενα
 ΠΑΡΑΡΤΗΜΑ 1:
 Μεταβατικές διατάξεις
 ΠΑΡΑΡΤΗΜΑ 2:
 Γεωγραφικό πεδίο εφαρμογής των δικαιωμάτων μεταφοράς πέμπτης ελευθερίας για υπηρεσίες αποκλειστικής μεταφοράς φορτίου
 TΟ ΒΑΣΙΛΕΙΟ ΤΟΥ ΒΕΛΓΙΟΥ,
 Η ΔΗΜΟΚΡΑΤΙΑ ΤΗΣ ΒΟΥΛΓΑΡΙΑΣ,
 Η ΤΣΕΧΙΚΗ ΔΗΜΟΚΡΑΤΙΑ,
 ΤΟ ΒΑΣΙΛΕΙΟ ΤΗΣ ΔΑΝΙΑΣ,
 Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ,
 Η ΔΗΜΟΚΡΑΤΙΑ ΤΗΣ ΕΣΘΟΝΙΑΣ,
 Η ΙΡΛΑΝΔΙΑ,
 Η ΕΛΛΗΝΙΚΗ ΔΗΜΟΚΡΑΤΙΑ,
 ΤΟ ΒΑΣΙΛΕΙΟ ΤΗΣ ΙΣΠΑΝΙΑΣ,
 Η ΓΑΛΛΙΚΗ ΔΗΜΟΚΡΑΤΙΑ,
 Η ΔΗΜΟΚΡΑΤΙΑ ΤΗΣ ΚΡΟΑΤΙΑΣ,
 Η ΙΤΑΛΙΚΗ ΔΗΜΟΚΡΑΤΙΑ,
 Η ΚΥΠΡΙΑΚΗ ΔΗΜΟΚΡΑΤΙΑ,
 Η ΔΗΜΟΚΡΑΤΙΑ ΤΗΣ ΛΕΤΟΝΙΑΣ,
 Η ΔΗΜΟΚΡΑΤΙΑ ΤΗΣ ΛΙΘΟΥΑΝΙΑΣ,
 ΤΟ ΜΕΓΑΛΟ ΔΟΥΚΑΤΟ ΤΟΥ ΛΟΥΞΕΜΒΟΥΡΓΟΥ,
 Η ΟΥΓΓΑΡΙΑ,
 Η ΔΗΜΟΚΡΑΤΙΑ ΤΗΣ ΜΑΛΤΑΣ,
 ΤΟ ΒΑΣΙΛΕΙΟ ΤΩΝ ΚΑΤΩ ΧΩΡΩΝ,
 Η ΔΗΜΟΚΡΑΤΙΑ ΤΗΣ ΑΥΣΤΡΙΑΣ,
 Η ΔΗΜΟΚΡΑΤΙΑ ΤΗΣ ΠΟΛΩΝΙΑΣ,
 Η ΠΟΡΤΟΓΑΛΙΚΗ ΔΗΜΟΚΡΑΤΙΑ,
 Η ΡΟΥΜΑΝΙΑ,
 Η ΔΗΜΟΚΡΑΤΙΑ ΤΗΣ ΣΛΟΒΕΝΙΑΣ,
 Η ΣΛΟΒΑΚΙΚΗ ΔΗΜΟΚΡΑΤΙΑ,
 Η ΔΗΜΟΚΡΑΤΙΑ ΤΗΣ ΦΙΝΛΑΝΔΙΑΣ,
 ΤΟ ΒΑΣΙΛΕΙΟ ΤΗΣ ΣΟΥΗΔΙΑΣ,
 συμβαλλόμενα μέρη της Συνθήκης για την Ευρωπαϊκή Ένωση και της Συνθήκης για τη λειτουργία της Ευρωπαϊκής Ένωσης, εφεξής αποκαλούμενα από κοινού «κράτη μέλη της ΕΕ» ή μεμονωμένα «κράτος μέλος της ΕΕ», και
 η ΕΥΡΩΠΑΪΚΗ ΕΝΩΣΗ, εφεξής αποκαλούμενη ως «Ένωση»,
 αφενός, και
 ΤΟ ΚΡΑΤΟΣ ΤΟΥ ΚΑΤΑΡ, εφεξής αποκαλούμενο ως «Κατάρ»,
 αφετέρου,
 εφεξής αποκαλούμενες από κοινού ως «μέρη»,
 τα κράτη μέλη της ΕΕ και το Κατάρ, ως συμβαλλόμενα μέρη της Σύμβασης Διεθνούς Πολιτικής Αεροπορίας που άνοιξε προς υπογραφή στο Σικάγο στις 7 Δεκεμβρίου 1944, με την Ένωση,
 ΕΠΙΘΥΜΩΝΤΑΣ να προωθήσουν τα συμφέροντά τους στον τομέα των αεροπορικών μεταφορών ώστε να συμβάλουν στη σύσφιξη των πολιτικών και οικονομικών σχέσεων μεταξύ των συμβαλλόμενων μερών,
 ΑΝΑΓΝΩΡΙΖΟΝΤΑΣ ότι η αποτελεσματική συνδεσιμότητα των αεροπορικών μεταφορών είναι σημαντική για την προώθηση του εμπορίου, του τουρισμού, των επενδύσεων και της οικονομικής και κοινωνικής ανάπτυξης,
 ΕΠΙΘΥΜΩΝΤΑΣ να βελτιώσουν τις υπηρεσίες αεροπορικών μεταφορών και να προωθήσουν ένα σύστημα διεθνών αεροπορικών μεταφορών βασιζόμενο στην απαγόρευση των διακρίσεων και στον θεμιτό και ισότιμο ανταγωνισμό μεταξύ αερομεταφορέων,
 ΕΠΙΘΥΜΩΝΤΑΣ να εξασφαλίσουν στις αερομεταφορές το υψηλότερο επίπεδο ασφάλειας πτήσεων και αεροπορικής ασφάλειας και δηλώνοντας τις σοβαρές τους ανησυχίες για ενέργειες ή απειλές κατά της ασφάλειας αεροσκαφών, οι


text:
οποίες θέτουν σε κίνδυνο την ασφάλεια προσώπων ή περιουσιακών στοιχείων, επηρεάζουν δυσμενώς τη λειτουργία των αεροσκαφών και υπονομεύουν την εμπιστοσύνη του κοινού στην ασφάλεια της πολιτικής αεροπορίας,
 ΕΠΙΣΗΜΑΙΝΟΝΤΑΣ τη Σύμβαση Διεθνούς Πολιτικής Αεροπορίας, η οποία άνοιξε προς υπογραφή στο Σικάγο στις 7 Δεκεμβρίου 1944,
 ΑΠΟΦΑΣΙΣΜΕΝΑ να μεγιστοποιήσουν τα δυνητικά οφέλη της ρυθμιστικής συνεργασίας,
 ΑΝΑΓΝΩΡΙΖΟΝΤΑΣ τα σημαντικά πλεονεκτήματα που μπορούν να προκύψουν από ανταγωνιστικές αεροπορικές υπηρεσίες και από έναν βιώσιμο κλάδο αερομεταφορών,
 ΕΠΙΘΥΜΩΝΤΑΣ να προωθήσουν τον θεμιτό ανταγωνισμό, αναγνωρίζοντας ότι ορισμένες επιδοτήσεις μπορούν να επηρεάσουν δυσμενώς τον ανταγωνισμό και να διακυβεύσουν την επίτευξη των βασικών στόχων της παρούσας συμφωνίας και αναγνωρίζοντας ότι, όταν δεν υφίστανται ίσοι όροι ανταγωνισμού για τους αερομεταφορείς, ενδέχεται να μην επιτευχθούν τα δυνητικά οφέλη,
 ΕΧΟΝΤΑΣ ΤΗΝ ΠΡΟΘΕΣΗ να στηριχθούν σε υφιστάμενες συμφωνίες και διακανονισμούς μεταξύ τους με στόχο το άνοιγμα της πρόσβασης στις αγορές και τη μεγιστοποίηση του οφέλους για τους επιβάτες, τους φορτωτές, τους αερομεταφορείς και τους αερολιμένες και τους εργαζομένους τους, τις κοινότητές τους και άλλα έμμεσα ευεργετούμενα μέρη,
 ΕΠΙΒΕΒΑΙΩΝΟΝΤΑΣ τη σπουδαιότητα της προστασίας του περιβάλλοντος στη χάραξη και την εφαρμογή της πολιτικής διεθνών αερομεταφορών,
 ΔΗΛΩΝΟΝΤΑΣ ότι είναι αναγκαίο να ληφθούν επειγόντως μέτρα για την καταπολέμηση της κλιματικής αλλαγής και να συνεχιστεί η συνεργασία με σκοπό τη μείωση των εκπομπών αερίων του θερμοκηπίου στον αεροπορικό τομέα, κατά τρόπο συνεπή με τις διεθνείς υποχρεώσεις τους επί του ζητήματος αυτού, συμπεριλαμβανομένων εκείνων που παρατίθενται στις πράξεις του Διεθνούς Οργανισμού Πολιτικής Αεροπορίας (ΔΟΠΑ),
 ΕΠΙΒΕΒΑΙΩΝΟΝΤΑΣ τη σπουδαιότητα της προστασίας των συμφερόντων των καταναλωτών και της συνεργασίας για την επίτευξη υψηλού επιπέδου προστασίας των καταναλωτών,
 ΑΝΑΓΝΩΡΙΖΟΝΤΑΣ ότι η αύξηση των εμπορικών δυνατοτήτων δεν αποβλέπει στην υπονόμευση της εργασίας ή των προτύπων εργασίας τους και επιβεβαιώνοντας ότι είναι σημαντικό να εξεταστούν οι επιπτώσεις της παρούσας συμφωνίας στους εργαζομένους, στην απασχόληση και στις συνθήκες εργασίας, καθώς και τα οφέλη που προκύπτουν όταν τα σημαντικά οικονομικά κέρδη από ανοικτές και ανταγωνιστικές αγορές συνδυάζονται με υψηλά πρότυπα εργασίας,
 ΕΠΙΣΗΜΑΙΝΟΝΤΑΣ την επιθυμία να διερευνηθούν τρόποι διευκόλυνσης της πρόσβασης σε κεφάλαια για τον κλάδο των αεροπορικών μεταφορών προκειμένου να αναπτύξει περαιτέρω τις αερομεταφορές,
 ΕΠΙΘΥΜΩΝΤΑΣ να συνάψουν συμφωνία αεροπορικών μεταφορών συμπληρωματική της Σύμβασης Διεθνούς Πολιτικής Αεροπορίας,
 ΣΥΜΦΩΝΗΣΑΝ ΤΑ ΑΚΟΛΟΥΘΑ:
 Άρθρο 1
 Ορισμοί
 Για τους σκοπούς της παρούσας συμφωνίας, πλήν αντιθέτου διατάξεως, ισχύουν οι ακόλουθοι ορισμοί:
 1)
 «συμφωνία»: η παρούσα συμφωνία, τα παραρτήματά της και οι τυχόν τροποποιήσεις της·
 2)
 «αεροπορική μεταφορά»: η μεταφορά με αεροσκάφος επιβατών, αποσκευών, φορτίου και ταχυδρομείου, χωριστά ή σε συνδυασμό, που πραγματοποιείται επ’ αμοιβή ή επί μισθώσει, η οποία περιλαμβάνει προγραμματισμένες και έκτακτες υπηρεσίες αεροπορικής μεταφοράς·
 3)
 «προσδιορισμός ιθαγένειας»: η διαπίστωση ότι αερομεταφορέας που προτείνει να αναλάβει την εκμετάλλευση υπηρεσιών αεροπορικών μεταφορών με βάση την παρούσα συμφωνία πληροί τις απαιτήσεις του άρθρου 3 σχετικά με την κυριότητα, τον ουσιαστικό έλεγχο και τον κύριο τόπο επιχειρηματικής δραστηριότητάς του·
 4)
 «αρμόδιες αρχές»: οι δημόσιοι φορείς ή οργανισμοί που είναι αρμόδιοι για τις διοικητικές λειτουργίες με βάση την παρούσα συμφωνία·
 5)
 «ηλεκτρονικό σύστημα κράτησης θέσεων» ή «ΗΣΚ»: ηλεκτρονικό σύστημα το οποίο περιέχει, μεταξύ άλλων, πληροφορίες για τα προγράμματα πτήσεων, τη διαθεσιμότητα θέσεων και τους ναύλους περισσοτέρων


text:
του ενός αερομεταφορέων, με ή χωρίς μέσα για την πραγματοποίηση κρατήσεων ή για την έκδοση εισιτηρίων, εφόσον ορισμένα ή όλα αυτά τα δρομολόγια διατίθενται στους συνδρομητές. Περιλαμβάνει τα «Συστήματα παγκόσμιας διανομής» (ΣΠΔ), στον βαθμό που περιλαμβάνουν προϊόντα αεροπορικών μεταφορών·
 6)
 «Σύμβαση»: η Σύμβαση Διεθνούς Πολιτικής Αεροπορίας που άνοιξε προς υπογραφή στο Σικάγο στις 7 Δεκεμβρίου 1944 και περιλαμβάνει:
 α)
 κάθε τροποποίηση που έχει τεθεί σε ισχύ βάσει του άρθρου 94 στοιχείο α) της Σύμβασης και έχει επικυρωθεί, αφενός, από το Κατάρ και, αφετέρου, από το κράτος μέλος ή τα κράτη μέλη της ΕΕ, και σχετίζεται με το εκάστοτε θέμα· και
 β)
 κάθε παράρτημα ή κάθε τροποποίησή του που έχει εγκριθεί βάσει του άρθρου 90 της Σύμβασης, εφόσον το εν λόγω παράρτημα ή η τροποποίησή του εφαρμόζεται ανά πάσα στιγμή ταυτόχρονα στο Κατάρ και στο κράτος μέλος ή τα κράτη μέλη της ΕΕ, και σχετίζεται με το εκάστοτε θέμα·
 7)
 «διάκριση»: κάθε μορφή διαφοροποίησης χωρίς αντικειμενική αιτιολόγηση·
 8)
 «Συνθήκες ΕΕ»: η Συνθήκη για την Ευρωπαϊκή Ένωση και η Συνθήκη για τη λειτουργία της Ευρωπαϊκής Ένωσης·
 9)
 «ναύλοι»: οι τιμές που καταβάλλονται στους αερομεταφορείς ή τους πράκτορές τους ή σε άλλους πωλητές εισιτηρίων για τη μεταφορά επιβατών με υπηρεσία αεροπορικής μεταφοράς (καθώς και με κάθε άλλο μεταφορικό μέσο συνδεόμενο με την εν λόγω μεταφορά) και οι όροι υπό τους οποίους ισχύουν οι εν λόγω τιμές, συμπεριλαμβανομένων των αμοιβών και των όρων που παρέχονται στα πρακτορεία και άλλες βοηθητικές υπηρεσίες·
 10)
 «διαπίστωση επάρκειας»: η διαπίστωση ότι αερομεταφορέας που προτείνει να αναλάβει την εκμετάλλευση υπηρεσιών αεροπορικών μεταφορών με βάση την παρούσα συμφωνία έχει ικανοποιητική χρηματοοικονομική ικανότητα και επαρκή διαχειριστική εμπειρογνωσία για να εκμεταλλεύεται τις εν λόγω υπηρεσίες και είναι διατεθειμένος να συμμορφώνεται με τις νομοθετικές και κανονιστικές διατάξεις και τις απαιτήσεις που διέπουν τη λειτουργία αυτών των υπηρεσιών·
 11)
 «πλήρες κόστος»: το κόστος παροχής υπηρεσιών συν μια εύλογη επιβάρυνση για γενικά διοικητικά έξοδα·
 12)
 «διεθνής αεροπορική μεταφορά»: υπηρεσία αεροπορικής μεταφοράς που διέρχεται από τον εναέριο χώρο υπεράνω του εδάφους περισσότερων του ενός κρατών·
 13)
 «κύριος τόπος επιχειρηματικής δραστηριότητας»: η κεντρική διοίκηση ή η καταστατική έδρα αερομεταφορέα στο έδαφος του συμβαλλόμενου μέρους στο οποίο ασκούνται οι κύριες χρηματοοικονομικές λειτουργίες και ο επιχειρησιακός έλεγχος, καθώς και η διαχείριση διαρκούς αξιοπλοΐας του αερομεταφορέα·
 14)
 «κόμιστρα»: οι τιμές που καταβάλλονται για τη μεταφορά φορτίου με υπηρεσία αεροπορικής μεταφοράς (καθώς και με κάθε άλλο μεταφορικό μέσο συνδεόμενο με την εν λόγω μεταφορά) και οι όροι υπό τους οποίους ισχύουν οι εν λόγω τιμές, συμπεριλαμβανομένων των αμοιβών και των όρων που παρέχονται στα πρακτορεία και άλλες βοηθητικές υπηρεσίες·
 15)
 «επίγεια αυτοεξυπηρέτηση»: περίπτωση στην οποία ο χρήστης αερολιμένα εξυπηρετείται απευθείας ο ίδιος με μία ή περισσότερες κατηγορίες υπηρεσιών επίγειας εξυπηρέτησης χωρίς να συνάπτει σύμβαση οιασδήποτε μορφής με τρίτο για την παροχή αυτών των υπηρεσιών. Για τους σκοπούς του παρόντος ορισμού, οι χρήστες αερολιμένων δεν λογίζονται έναντι αλλήλων ως τρίτοι, εφόσον:
 α)
 ο ένας κατέχει την πλειοψηφία του άλλου ή
 β)
 η ίδια οντότητα κατέχει πλειοψηφική συμμετοχή σε κάθε χρήστη·
 16)
 «σοβαρή διαταραχή της οικονομίας»: έκτακτη, προσωρινή (βραχυπρόθεσμη ή μακροπρόθεσμη) και σημαντική


text:
κρίση η οποία επηρεάζει το σύνολο της οικονομίας κράτους μέλους της ΕΕ ή του Κατάρ και όχι συγκεκριμένη περιοχή ή συγκεκριμένο οικονομικό τομέα·
 17)
 «στάση για μη εμπορικούς σκοπούς»: η προσγείωση για οποιονδήποτε σκοπό άλλον από την επιβίβαση ή την αποβίβαση επιβατών και τη φόρτωση ή την εκφόρτωση αποσκευών, φορτίου και/ή ταχυδρομείου σε υπηρεσία αεροπορικής μεταφοράς·
 18)
 «επιδότηση»: κάθε χρηματοδοτική συνεισφορά που χορηγείται από το Δημόσιο ή οποιονδήποτε άλλο δημόσιο φορέα σε οποιοδήποτε επίπεδο, μεταξύ των οποίων:
 α)
 η άμεση μεταφορά κεφαλαίων και η δυνητική άμεση μεταφορά κεφαλαίων ή υποχρεώσεων,
 β)
 τα διαφυγόντα έσοδα ή η μη είσπραξη εσόδων που διαφορετικά θα ήταν οφειλόμενα,
 γ)
 η παροχή αγαθών ή υπηρεσιών, πέραν της γενικότερης υποδομής, ή η αγορά αγαθών ή υπηρεσιών, ή
 δ)
 η συνεισφορά ποσών σε κάποιο σύστημα χρηματοδοτήσεων ή η ανάθεση ή εντολή σε ιδιωτικό φορέα να διενεργήσει μία ή περισσότερες από τις λειτουργίες που αναφέρονται στα σημεία α), β) και γ), οι οποίες κανονικά υπάγονται στην αρμοδιότητα του Δημοσίου ή άλλου δημόσιου φορέα, και εφόσον η διενέργεια των εν λόγω πράξεων δεν διαφέρει κατ’ ουσίαν από τη συνήθη διενέργεια πράξεων από το Δημόσιο,
 η οποία περιορίζεται, de jure ή de facto, σε ορισμένους αερομεταφορείς και παρέχει πλεονέκτημα σε έναν ή περισσότερους αερομεταφορείς. Δεν θεωρείται ότι παρέχεται πλεονέκτημα από χρηματοδοτική παρέμβαση πραγματοποιούμενη από το Δημόσιο ή από άλλον δημόσιο φορέα, εάν ιδιωτικός φορέας της αγοράς μπορούσε να έχει προβεί στην ίδια χρηματοδοτική παρέμβαση βασιζόμενος σε εμπορικές παραμέτρους·
 19)
 ο όρος «έδαφος», για το Κατάρ, έχει την έννοια που ορίζεται στο άρθρο 2 της Σύμβασης· για την Ευρωπαϊκή Ένωση και τα κράτη μέλη της, ως «έδαφος» νοούνται τα χερσαία εδάφη, τα εσωτερικά ύδατα και τα χωρικά ύδατα των κρατών μελών της ΕΕ στα οποία εφαρμόζονται οι Συνθήκες ΕΕ και με τους όρους που καθορίζονται σε αυτές, και ο υπερκείμενος αυτών εναέριος χώρος·
 20)
 «τέλη χρήσης»: τα τέλη που επιβάλλονται στους αερομεταφορείς για τη χρήση εγκαταστάσεων ή υπηρεσιών αερολιμενικών, περιβαλλοντικών, αεροναυτιλίας ή αεροπορικής ασφάλειας, συμπεριλαμβανομένων συναφών υπηρεσιών και εγκαταστάσεων·
 ΤΙΤΛΟΣ Ι
 ΟΙΚΟΝΟΜΙΚΕΣ ΔΙΑΤΑΞΕΙΣ
 Άρθρο 2
 Χορήγηση δικαιωμάτων
 1. Κάθε συμβαλλόμενο μέρος επιτρέπει στους αερομεταφορείς του άλλου συμβαλλόμενου μέρους την εκτέλεση αεροπορικών δρομολογίων στις κάτωθι διαδρομές:
 α)
 για τους αερομεταφορείς του Κατάρ:
 σημεία στο Κατάρ – ενδιάμεσα σημεία – σημεία στην Ένωση – σημεία πέραν αυτής·
 β)
 για τους αερομεταφορείς της Ένωσης:
 σημεία στην Ένωση – ενδιάμεσα σημεία – σημεία στο Κατάρ – σημεία πέραν αυτού.
 Για τους σκοπούς της εφαρμογής του προαναφερόμενου προγράμματος διαδρομών, νοούνται ως:
 —
 «σημεία»: ένα ή περισσότερα σημεία·
 —
 «σημεία στην Ένωση»: ένα ή περισσότερα σημεία εντός του ίδιου κράτους μέλους της ΕΕ ή σε διαφορετικά κράτη μέλη της ΕΕ, είτε χωριστά είτε σε συνδυασμό, με οποιαδήποτε σειρά.
 2. Κάθε συμβαλλόμενο μέρος χορηγεί σε ισότιμη βάση στο άλλο συμβαλλόμενο μέρος τα ακόλουθα δικαιώματα για τη διεξαγωγή δραστηριοτήτων διεθνών αεροπορικών μεταφορών από αερομεταφορείς του άλλου συμβαλλόμενου μέρους:
 α)
 το δικαίωμα υπέρπτησης του εδάφους του χωρίς προσγείωση·
 β)
 το δικαίωμα στάσης στο έδαφός του για μη εμπορικούς σκοπούς·
 γ)
 το δικαίωμα εκτέλεσης προγραμματισμένων και έκτακτων δραστηριοτήτων διεθνούς αεροπορικής μεταφοράς


text:
επιβατών, συνδυασμού επιβατών και φορτίου και αποκλειστικά φορτίου:
 i)
 για αερομεταφορείς του Κατάρ, το δικαίωμα παροχής υπηρεσιών διεθνών αεροπορικών μεταφορών μεταξύ σημείων στο Κατάρ και σημείων στην Ένωση με:
 Α)
 δικαιώματα μεταφοράς τρίτης και τέταρτης ελευθερίας, χωρίς περιορισμούς ως προς τις διαδρομές, τη χωρητικότητα και/ή τη συχνότητα· και
 Β)
 δικαιώματα μεταφοράς πέμπτης ελευθερίας για υπηρεσίες αποκλειστικής μεταφοράς φορτίου μεταξύ της Ένωσης και των σημείων πέραν αυτής που παρατίθενται στο παράρτημα 2 τμήμα 1, υπό τον όρο ότι η άσκηση των δικαιωμάτων μεταφοράς πέμπτης ελευθερίας δεν υπερβαίνει τις επτά πτήσεις την εβδομάδα ανά κράτος μέλος της ΕΕ·
 ii)
 για αερομεταφορείς της Ένωσης, το δικαίωμα παροχής υπηρεσιών διεθνών αεροπορικών μεταφορών μεταξύ σημείων στην Ένωση και σημείων στο Κατάρ με:
 Α)
 δικαιώματα μεταφοράς τρίτης και τέταρτης ελευθερίας, χωρίς περιορισμούς ως προς τις διαδρομές, τη χωρητικότητα και/ή τη συχνότητα· και
 Β)
 δικαιώματα μεταφοράς πέμπτης ελευθερίας για υπηρεσίες αποκλειστικής μεταφοράς φορτίου μεταξύ του Κατάρ και των σημείων πέραν αυτού που παρατίθενται στο παράρτημα 2 τμήμα 2, υπό τον όρο ότι η άσκηση των δικαιωμάτων μεταφοράς πέμπτης ελευθερίας δεν υπερβαίνει τις επτά πτήσεις την εβδομάδα ανά κράτος μέλος της ΕΕ.
 Η άσκηση των εν λόγω δικαιωμάτων μεταφοράς υπόκειται στις μεταβατικές διατάξεις του παραρτήματος 1 της παρούσας συμφωνίας.
 Προς αποφυγή αμφιβολιών, για τα κράτη μέλη της ΕΕ τα οποία διαθέτουν —στο πλαίσιο των οικείων ισχυουσών διμερών συμφωνιών και ρυθμίσεων αεροπορικών υπηρεσιών με το Κατάρ, επτά ή λιγότερες πτήσεις την εβδομάδα με δικαιώματα μεταφοράς πέμπτης ελευθερίας για τις υπηρεσίες αποκλειστικής μεταφοράς φορτίου, ο συνολικός αριθμός των διαθέσιμων πτήσεων ανά εβδομάδα για τους αερομεταφορείς αμφότερων των συμβαλλόμενων μερών κατά τη λήξη της μεταβατικής περιόδου θα είναι επτά.
 δ)
 τα δικαιώματα που καθορίζονται διαφορετικά στην παρούσα συμφωνία.
 3. Οι αερομεταφορείς κάθε συμβαλλόμενου μέρους μπορούν σε οποιαδήποτε ή σε όλες τις πτήσεις και κατ’ επιλογή τους στις διαδρομές που καθορίζονται στην παράγραφο 1:
 α)
 να εκτελούν πτήσεις προς μία ή και προς τις δύο κατευθύνσεις·
 β)
 να συνδυάζουν διαφορετικούς αριθμούς πτήσης στην ίδια πτητική λειτουργία αεροσκάφους·
 γ)
 να εξυπηρετούν ενδιάμεσα σημεία και σημεία πέραν του εδάφους των συμβαλλόμενων μερών, καθώς και σημεία που βρίσκονται στο έδαφος των συμβαλλόμενων μερών με οποιονδήποτε συνδυασμό και με οποιαδήποτε σειρά σύμφωνα με την παράγραφο 2
 δ)
 να παραλείπουν στάσεις σε οποιοδήποτε σημείο ή σημεία·
 ε)
 να μεταφέρουν επιβάτες και φορτίο από οποιοδήποτε αεροσκάφος τους σε οποιοδήποτε άλλο αεροσκάφος τους σε οποιοδήποτε σημείο (αλλαγή αεροσκάφους)·
 στ)
 να κάνουν ενδιάμεση στάση σε οποιοδήποτε σημείο εντός ή εκτός του εδάφους οποιουδήποτε συμβαλλόμενου μέρους·
 ζ)
 να εκτελούν διαμετακομιστική μεταφορά μέσω του εδάφους του άλλου συμβαλλόμενου μέρους·
 η)
 να συνδυάζουν επιβάτες και φορτίο στο ίδιο αεροσκάφος ανεξαρτήτως της προέλευσής τους· και
 θ)
 να εξυπηρετούν περισσότερα από ένα σημεία, εντός του ίδιου κράτους μέλους της ΕΕ, ή εντός του Κατάρ, με την ίδια υπηρεσία (συνεξυπηρέτηση).
 Η ευελιξία λειτουργίας που προβλέπεται στα στοιχεία α) έως θ) της παρούσας παραγράφου επιτρέπεται να ασκείται χωρίς περιορισμούς ως προς την κατεύθυνση ή τη γεωγραφική περιοχή και χωρίς απώλεια οιουδήποτε δικαιώματος μεταφοράς επιβατών ή φορτίου χορηγούμενου άλλως δυνάμει της παρούσας συμφωνίας, υπό τον όρο ότι:
 —


text:
οι υπηρεσίες των αερομεταφορέων του Κατάρ εξυπηρετούν σημείο στο Κατάρ·
 —
 οι υπηρεσίες των αερομεταφορέων της Ένωσης εξυπηρετούν σημείο στην Ένωση.
 4. Κάθε συμβαλλόμενο μέρος επιτρέπει σε κάθε αερομεταφορέα του άλλου συμβαλλόμενου μέρους να καθορίζει τη συχνότητα και τη χωρητικότητα της διεθνούς αεροπορικής μεταφοράς που προσφέρει με βάση τις εμπορικές παραμέτρους στην αγορά. Σύμφωνα με το δικαίωμα αυτό, κανένα συμβαλλόμενο μέρος δεν περιορίζει μονομερώς τον όγκο της κυκλοφορίας, τη συχνότητα ή την τακτικότητα υπηρεσίας, την όδευση, την προέλευση ή τον προορισμό της κυκλοφορίας, ούτε τον τύπο ή τους τύπους αεροσκαφών που εκμεταλλεύονται αερομεταφορείς του άλλου συμβαλλόμενου μέρους, εκτός εάν πρόκειται για λόγους τελωνειακούς, τεχνικούς, επιχειρησιακούς, περιβαλλοντικούς, ασφάλειας της διαχείρισης της εναέριας κυκλοφορίας ή προστασίας της υγείας ή εκτός εάν προβλέπεται διαφορετικά στην παρούσα συμφωνία.
 5. Καμία διάταξη της παρούσας συμφωνίας δεν θεωρείται ότι απονέμει στους αερομεταφορείς:
 α)
 του Κατάρ, το δικαίωμα να επιβιβάζουν σε οποιοδήποτε κράτος μέλος της ΕΕ επιβάτες, αποσκευές, φορτίο και/ή ταχυδρομείο επ’ αμοιβή ή επί μισθώσει με προορισμό άλλο σημείο στο έδαφος του ίδιου κράτους μέλους της ΕΕ·
 β)
 της Ένωσης, το δικαίωμα να επιβιβάζουν στο Κατάρ επιβάτες, αποσκευές, φορτίο και/ή ταχυδρομείο επ’ αμοιβή ή επί μισθώσει και με προορισμό άλλο σημείο στο Κατάρ.
 Άρθρο 3
 Άδεια λειτουργίας
 1. Οι αρμόδιες αρχές κάθε συμβαλλόμενου μέρους, μόλις λάβουν από αερομεταφορέα του άλλου συμβαλλόμενου μέρους αίτηση άδειας λειτουργίας, χορηγούν τις ενδεδειγμένες άδειες λειτουργίας και άδειες τεχνικής φύσεως με ελάχιστη διαδικαστική καθυστέρηση, υπό τον όρο ότι:
 α)
 για αερομεταφορέα του Κατάρ:
 i)
 ο αερομεταφορέας έχει τον κύριο τόπο επιχειρηματικής δραστηριότητάς του στο Κατάρ και είναι κάτοχος έγκυρης άδειας λειτουργίας σύμφωνα με το δίκαιο του Κατάρ·
 ii)
 ο ουσιαστικός ρυθμιστικός έλεγχος του αερομεταφορέα ασκείται και διατηρείται από το Κατάρ· και
 iii)
 ο αερομεταφορέας τελεί υπό την κυριότητα, απευθείας ή με πλειοψηφική συμμετοχή, και υπό τον ουσιαστικό έλεγχο του Κατάρ και/ή υπηκόων του·
 β)
 για αερομεταφορέα της Ένωσης:
 i)
 ο αερομεταφορέας είναι εγκατεστημένος στο έδαφος της Ένωσης βάσει των Συνθηκών της ΕΕ και είναι κάτοχος έγκυρης άδειας λειτουργίας σύμφωνα με το δίκαιο της Ένωσης·
 ii)
 ο ουσιαστικός ρυθμιστικός έλεγχος του αερομεταφορέα ασκείται και διατηρείται από το κράτος μέλος της ΕΕ που είναι αρμόδιο για την έκδοση του πιστοποιητικού αερομεταφορέα και η αρμόδια αρχή είναι σαφώς προσδιορισμένη· και
 iii)
 ο αερομεταφορέας τελεί υπό την κυριότητα, απευθείας ή με πλειοψηφική συμμετοχή, και υπό τον ουσιαστικό έλεγχο ενός ή περισσοτέρων κρατών μελών της ΕΕ ή κρατών μελών της Ευρωπαϊκής Ζώνης Ελεύθερων Συναλλαγών ή των υπηκόων τους·
 γ)
 εφαρμόζονται τα άρθρα 13 και 14· και
 δ)
 ο αερομεταφορέας πληροί τους όρους που προβλέπονται στις νομοθετικές και κανονιστικές διατάξεις για τη λειτουργία υπηρεσιών διεθνών αεροπορικών μεταφορών τις οποίες εφαρμόζει συνήθως το συμβαλλόμενο μέρος που εξετάζει την αίτηση.
 2. Κατά τη χορήγηση αδειών λειτουργίας και αδειών τεχνικής φύσεως, κάθε συμβαλλόμενο μέρος μεταχειρίζεται ισότιμα όλους τους αερομεταφορείς του άλλου συμβαλλόμενου μέρους.
 3. Μόλις λάβει αίτηση άδειας λειτουργίας από αερομεταφορέα συμβαλλόμενου μέρους, το άλλο συμβαλλόμενο μέρος αναγνωρίζει κάθε διαπίστωση επάρκειας και/ή προσδιορισμό της ιθαγένειας του πρώτου συμβαλλόμενου μέρους για τον συγκεκριμένο αερομεταφορέα, ως να είχαν προβεί οι ίδιες οι αρμόδιες


text:
αρχές του στην εν λόγω διαπίστωση ή προσδιορισμό και δεν ερευνά περαιτέρω τέτοια θέματα, εξαιρουμένων όσων προβλέπονται στο άρθρο 4 παράγραφος 2. Προς αποφυγή αμφιβολιών, η παρούσα παράγραφος δεν καλύπτει την αναγνώριση διαπιστώσεων σχετιζόμενων με πιστοποιητικά ασφάλειας πτήσεων ή άδειες, ρυθμίσεις αεροπορικής ασφάλειας ή ασφαλιστική κάλυψη.
 Άρθρο 4
 Απόρριψη, ανάκληση, αναστολή και περιορισμός άδειας
 1. Κάθε συμβαλλόμενο μέρος μπορεί να απορρίψει, να ανακαλέσει, να αναστείλει, να επιβάλει όρους ή να περιορίσει τις άδειες λειτουργίας ή τις άδειες τεχνικής φύσεως ή να απορρίψει, να αναστείλει, να επιβάλει όρους ή να περιορίσει με άλλον τρόπο τις λειτουργίες αερομεταφορέα του άλλου συμβαλλόμενου μέρους, εφόσον:
 α)
 για αερομεταφορέα του Κατάρ:
 i)
 ο αερομεταφορέας δεν έχει τον κύριο τόπο επιχειρηματικής δραστηριότητάς του στο Κατάρ ή δεν είναι κάτοχος έγκυρης άδειας λειτουργίας σύμφωνα με το δίκαιο του Κατάρ·
 ii)
 ο ουσιαστικός ρυθμιστικός έλεγχος του αερομεταφορέα δεν ασκείται ούτε διατηρείται από το Κατάρ· ή
 iii)
 ο αερομεταφορέας δεν τελεί υπό την κυριότητα, απευθείας ή με πλειοψηφική συμμετοχή, ή υπό τον ουσιαστικό έλεγχο του Κατάρ και/ή υπηκόων του Κατάρ·
 β)
 για αερομεταφορέα της Ένωσης:
 i)
 ο αερομεταφορέας δεν είναι εγκατεστημένος στο έδαφος της Ένωσης βάσει των Συνθηκών της ΕΕ ή δεν είναι κάτοχος έγκυρης άδειας λειτουργίας σύμφωνα με το δίκαιο της Ένωσης·
 ii)
 ο ουσιαστικός ρυθμιστικός έλεγχος του αερομεταφορέα δεν ασκείται ούτε διατηρείται από το κράτος μέλος της ΕΕ που είναι αρμόδιο για την έκδοση του πιστοποιητικού αερομεταφορέα ή η αρμόδια αρχή δεν είναι σαφώς προσδιορισμένη· ή
 iii)
 ο αερομεταφορέας δεν τελεί υπό την κυριότητα, απευθείας ή με πλειοψηφική συμμετοχή, ή υπό τον ουσιαστικό έλεγχο ενός ή περισσοτέρων κρατών μελών της ΕΕ ή κρατών μελών της Ευρωπαϊκής Ζώνης Ελεύθερων Συναλλαγών ή των υπηκόων τους·
 γ)
 ο αερομεταφορέας δεν συμμορφώθηκε με τις νομοθετικές και κανονιστικές διατάξεις του άρθρου 6 και/ή με τις νομοθετικές και κανονιστικές διατάξεις για τη λειτουργία υπηρεσιών διεθνών αεροπορικών μεταφορών τις οποίες εφαρμόζει συνήθως το συμβαλλόμενο μέρος που εξετάζει την αίτηση.
 2. Όταν συμβαλλόμενο μέρος έχει βάσιμους λόγους να πιστεύει ότι αερομεταφορέας του άλλου συμβαλλόμενου μέρους εμπίπτει σε οποιαδήποτε από τις περιπτώσεις που αναφέρονται στην παράγραφο 1, δύναται να ζητήσει τη διεξαγωγή διαβουλεύσεων με το άλλο συμβαλλόμενο μέρος.
 3. Οι εν λόγω διαβουλεύσεις ξεκινούν το συντομότερο δυνατόν και το αργότερο τριάντα 30 ημέρες από την ημερομηνία παραλαβής του σχετικού αιτήματος. Η μη επίτευξη ικανοποιητικής συμφωνίας εντός τριάντα 30 ημερών ή εντός συμφωνηθέντος χρονικού διαστήματος από την ημερομηνία έναρξης των εν λόγω διαβουλεύσεων, ή η μη λήψη των συμφωνηθέντων διορθωτικών μέτρων, συνιστά λόγο ώστε το συμβαλλόμενο μέρος το οποίο ζήτησε τις διαβουλεύσεις να λάβει μέτρα για την απόρριψη, την ανάκληση, την αναστολή, την επιβολή όρων ή τον περιορισμό της άδειας λειτουργίας ή των αδειών τεχνικής φύσεως αερομεταφορέα του άλλου συμβαλλόμενου μέρους προκειμένου να διασφαλιστεί η εφαρμογή του παρόντος άρθρου.
 4. Παρά τις διατάξεις της παραγράφου 3, όσον αφορά την παράγραφο 1 στοιχείο γ), ένα συμβαλλόμενο μέρος δύναται να λάβει άμεσα ή επείγοντα μέτρα εάν η λήψη τους είναι επιβεβλημένη λόγω έκτακτης ανάγκης ή για να αποφευχθεί η συνέχιση της μη συμμόρφωσης. Προς αποφυγή αμφιβολιών, συνέχιση της μη


text:
συμμόρφωσης νοείται εφόσον το ζήτημα της μη συμμόρφωσης έχει ήδη επισημανθεί μεταξύ των αρμόδιων αρχών των συμβαλλόμενων μερών.
 Άρθρο 5
 Ελευθέρωση της κυριότητας και του ελέγχου
 Τα συμβαλλόμενα μέρη αναγνωρίζουν τα δυνητικά οφέλη της σταδιακής ελευθέρωσης της κυριότητας και του ελέγχου των αντίστοιχων αερομεταφορέων τους. Τα συμβαλλόμενα μέρη συμφωνούν να διερευνήσουν, στο πλαίσιο της μεικτής επιτροπής και σε κατάλληλη χρονική στιγμή, την αμοιβαία ελευθέρωση της κυριότητας και του ελέγχου των αερομεταφορέων. Ως αποτέλεσμα της εν λόγω εξέτασης, η μεικτή επιτροπή δύναται να συστήσει τροποποιήσεις της παρούσας συμφωνίας κατ’ εφαρμογή του άρθρου 25.
 Άρθρο 6
 Τήρηση νομοθετικών και κανονιστικών διατάξεων
 1. Κατά την είσοδο, την παραμονή ή την αναχώρηση από το έδαφος συμβαλλόμενου μέρους, οι νομοθετικές και κανονιστικές διατάξεις που διέπουν την είσοδο, τη λειτουργία ή την αναχώρηση από το εν λόγω συμβαλλόμενο μέρος αεροσκαφών που χρησιμοποιούνται στις υπηρεσίες διεθνών αεροπορικών μεταφορών πρέπει να τηρούνται από τους αερομεταφορείς του άλλου συμβαλλόμενου μέρους.
 2. Κατά την είσοδο, την παραμονή ή την αναχώρηση από το έδαφος συμβαλλόμενου μέρους, οι νομοθετικές και κανονιστικές διατάξεις του που διέπουν την είσοδο, τη λειτουργία ή την αναχώρηση από το εν λόγω συμβαλλόμενο μέρος επιβατών, πληρωμάτων αεροσκαφών, αποσκευών, φορτίου και/ή ταχυδρομείου με αεροσκάφος (καθώς και οι κανονιστικές διατάξεις για τις διατυπώσεις εισόδου, τις εξουσιοδοτήσεις, τη μετανάστευση, τον έλεγχο διαβατηρίων, τις τελωνειακές διατυπώσεις και την καραντίνα ή, για το ταχυδρομείο, οι διατάξεις περί ταχυδρομείου) τηρούνται από ή εξ ονόματος των εν λόγω επιβατών, πληρωμάτων αεροσκαφών, αποσκευών, φορτίου και/ή ταχυδρομείου των αερομεταφορέων του άλλου συμβαλλόμενου μέρους.
 3. Τα συμβαλλόμενα μέρη επιτρέπουν, στο έδαφός τους, στους αερομεταφορείς του άλλου συμβαλλόμενου μέρους να λαμβάνουν μέτρα που εγγυώνται ότι μεταφέρονται μόνον τα πρόσωπα με τα απαιτούμενα ταξιδιωτικά έγγραφα για την είσοδο στο έδαφός του ή τη διέλευσή τους μέσω του εδάφους του άλλου συμβαλλόμενου μέρους.
 Άρθρο 7
 Θεμιτός ανταγωνισμός
 1. Τα συμβαλλόμενα μέρη συμφωνούν ότι οι αερομεταφορείς τους θα επωφελούνται από δίκαιες και ίσες δυνατότητες ανταγωνισμού στο πλαίσιο της παροχής υπηρεσιών αεροπορικών μεταφορών.
 2. Τα συμβαλλόμενα μέρη:
 α)
 απαγορεύουν και, όπου υπάρχουν, εξαλείφουν, εντός των αντίστοιχων δικαιοδοσιών τους και με τη χρήση των αντίστοιχων εσωτερικών διαδικασιών και διεργασιών τους, κάθε μορφής διακρίσεις ή αθέμιτες πρακτικές που θα μπορούσαν να επηρεάσουν δυσμενώς τη δίκαιη και ίση δυνατότητα των αερομεταφορέων του άλλου συμβαλλόμενου μέρους να ανταγωνίζονται για την παροχή υπηρεσιών αεροπορικών μεταφορών·
 β)
 δεν χορηγούν ούτε επιτρέπουν επιδοτήσεις σε οποιονδήποτε αερομεταφορέα εάν οι επιδοτήσεις αυτές επηρεάζουν δυσμενώς τη δίκαιη και ίση δυνατότητα των αερομεταφορέων του άλλου συμβαλλόμενου μέρους να ανταγωνίζονται για την παροχή υπηρεσιών αεροπορικών μεταφορών.
 3. Παρά τις διατάξεις της παραγράφου 2 στοιχείο β), μπορούν να χορηγούνται τα εξής:
 α)
 στήριξη σε αφερέγγυους ή προβληματικούς αερομεταφορείς, υπό τον όρο ότι:
 i)
 η στήριξη αυτή παρέχεται υπό την προϋπόθεση ότι έχει καταρτιστεί αξιόπιστο σχέδιο αναδιάρθρωσης βάσει ρεαλιστικών παραδοχών, με στόχο την εξασφάλιση της επαναφοράς του αφερέγγυου ή προβληματικού αερομεταφορέα σε τροχιά μακροπρόθεσμης βιωσιμότητας εντός εύλογου χρονικού διαστήματος· και
 ii)
 ο ενδιαφερόμενος αερομεταφορέας, οι επενδυτές ή οι μέτοχοί του συνεισφέρουν σημαντικά στο κόστος αναδιάρθρωσης·
 β)
 προσωρινή στήριξη ρευστότητας σε προβληματικό αερομεταφορέα υπό τη μορφή δανείων ή


text:
εγγυήσεων δανείων που περιορίζονται αποκλειστικά και μόνο στο απαιτούμενο ποσό ώστε να συνεχιστεί η δραστηριότητα του αερομεταφορέα για το χρονικό διάστημα που κρίνεται αναγκαίο για την επεξεργασία σχεδίου αναδιάρθρωσης ή εκκαθάρισης·
 γ)
 υπό τον όρο ότι περιορίζονται στα ελάχιστα ποσά που απαιτούνται για την επίτευξη του στόχου τους και ότι οι επιπτώσεις στις υπηρεσίες αεροπορικών μεταφορών διατηρούνται στο ελάχιστο:
 i)
 επιδοτήσεις για την αποκατάσταση ζημιών που προκαλούνται από φυσικές καταστροφές·
 ii)
 στην περίπτωση του Κατάρ, επιδοτήσεις για την άρση σοβαρής διαταραχής της οικονομίας του· και, στην περίπτωση της ΕΕ και των κρατών μελών της, επιδοτήσεις για την άρση σοβαρής διαταραχής της οικονομίας ενός ή περισσοτέρων κρατών μελών της ΕΕ·
 δ)
 επιδοτήσεις σε αερομεταφορείς στους οποίους έχει ανατεθεί η εκπλήρωση σαφώς καθορισμένων υποχρεώσεων παροχής δημόσιας υπηρεσίας απαραίτητων για την κάλυψη βασικών αναγκών μεταφοράς του πληθυσμού που δεν μπορούν να καλυφθούν μόνο από τις δυνάμεις της αγοράς, υπό τον όρο ότι οι εν λόγω επιδοτήσεις περιορίζονται στην εύλογη αμοιβή για την παροχή των σχετικών υπηρεσιών αεροπορικών μεταφορών.
 4. Τα συμβαλλόμενα μέρη διασφαλίζουν ότι καθένας από τους αερομεταφορείς τους που παρέχει υπηρεσίες αεροπορικών μεταφορών δυνάμει της παρούσας συμφωνίας δημοσιοποιεί, τουλάχιστον σε ετήσια βάση, οικονομική έκθεση, και τη δημοσιονομική κατάσταση που τη συνοδεύει, η οποία υποβάλλεται σε εξωτερικό λογιστικό έλεγχο σύμφωνα με διεθνώς αναγνωρισμένα λογιστικά πρότυπα και πρότυπα εταιρικής χρηματοοικονομικής πληροφόρησης, όπως τα Διεθνή Πρότυπα Χρηματοοικονομικής Αναφοράς· και ότι, σε περίπτωση που συμβαλλόμενο μέρος χορηγεί επιδότηση, η εν λόγω επιδότηση προσδιορίζεται χωριστά στην οικονομική έκθεση.
 5. Κάθε συμβαλλόμενο μέρος παρέχει στο άλλο συμβαλλόμενο μέρος, κατόπιν σχετικού του αιτήματος και εντός 30 ημερών, εκτός εάν τα συμβαλλόμενα μέρη συμφωνήσουν διαφορετικά, οικονομικές εκθέσεις και κάθε άλλη πληροφορία που ενδέχεται να είναι ευλόγως διαθέσιμη, μεταξύ άλλων όσον αφορά ζητήματα που καλύπτονται από την παράγραφο 4, και μπορεί ευλόγως να ζητήσει το άλλο συμβαλλόμενο μέρος προκειμένου να επαληθεύσει ότι τηρούνται οι διατάξεις του παρόντος άρθρου. Σε περίπτωση που οι πληροφορίες αυτές είναι εμπορικά ευαίσθητου χαρακτήρα, υπόκεινται σε εμπιστευτική μεταχείριση εκ μέρους του αιτούντος συμβαλλόμενου μέρους.
 6. Κάθε συμβαλλόμενο μέρος κάνει χρήση των αντίστοιχων εσωτερικών διαδικασιών του και θέτει σε εφαρμογή μέτρα τα οποία απαγορεύουν και αποτρέπουν αποτελεσματικά τους αερομεταφορείς του από:
 α)
 την άσκηση εναρμονισμένων πρακτικών, που απορρέουν από ρητή ή σιωπηρή συμφωνία ή απόφαση μεταξύ ανταγωνιστών, οι οποίες έχουν ως στόχο ή αποτέλεσμα την αποτροπή, τη μείωση ή τη στρέβλωση του ανταγωνισμού. Η εν λόγω απαγόρευση μπορεί να κηρυχθεί ανεφάρμοστη όταν τέτοιου είδους συμφωνίες, αποφάσεις ή πρακτικές συμβάλλουν στη βελτίωση της παραγωγής ή της παροχής υπηρεσιών ή στην προώθηση της τεχνικής ή οικονομικής προόδου, εξασφαλίζοντας συγχρόνως στους καταναλωτές δίκαιο τμήμα από το όφελος που προκύπτει και:
 i)
 δεν επιβάλλουν στις ενδιαφερόμενες εταιρείες περιορισμούς μη απαραίτητους για την επίτευξη των στόχων αυτών· ή
 ii)
 δεν παρέχουν στις εταιρείες αυτές τη δυνατότητα κατάργησης του ανταγωνισμού σε σημαντικό τμήμα των σχετικών υπηρεσιών·
 β)
 την κατάχρηση δεσπόζουσας θέσης κατά τρόπο που μπορεί να θίξει τις υπηρεσίες αεροπορικών μεταφορών προς/από το εν λόγω συμβαλλόμενο μέρος· και
 γ)
 συγκεντρώσεις μεταξύ αερομεταφορέων οι οποίες παρακωλύουν σημαντικά τον αποτελεσματικό ανταγωνισμό, ειδικότερα λόγω της δημιουργίας ή


text:
της ενίσχυσης δεσπόζουσας θέσης.
 7. Εάν ένα συμβαλλόμενο μέρος κρίνει ότι οι δίκαιες και ίσες δυνατότητες ανταγωνισμού των αερομεταφορέων του επηρεάζονται δυσμενώς από:
 α)
 διακρίσεις ή αθέμιτες πρακτικές που απαγορεύονται βάσει της παραγράφου 2 στοιχείο α)·
 β)
 επιδότηση που απαγορεύεται βάσει της παραγράφου 2 στοιχείο β), πέραν των επιδοτήσεων που αναφέρονται στην παράγραφο 3·
 γ)
 τη μη τήρηση των υποχρεώσεων διαφάνειας που προβλέπονται στις παραγράφους 4 και 5· ή
 δ)
 τη μη τήρηση εκ μέρους του άλλου συμβαλλόμενου μέρους των υποχρεώσεων που προβλέπονται στην παράγραφο 6,
 δύναται (το «ενεργούν συμβαλλόμενο μέρος») να προβεί στις ενέργειες που προβλέπονται στις παραγράφους 8 έως 10.
 8. Το ενεργούν συμβαλλόμενο μέρος υποβάλλει στο άλλο συμβαλλόμενο μέρος γραπτό αίτημα για τη διεξαγωγή διαβουλεύσεων, το οποίο συνοδεύεται από γραπτή έκθεση η οποία περιλαμβάνει τις παρατηρήσεις του και αποδεικτικό υλικό. Οι διαβουλεύσεις αρχίζουν εντός 30 ημερών από την παραλαβή του αιτήματος, εκτός εάν συμφωνήσουν διαφορετικά τα συμβαλλόμενα μέρη. Το αίτημα για τη διεξαγωγή διαβουλεύσεων μπορεί να υποβληθεί μέσω της μεικτής επιτροπής.
 9. Εάν το ενεργούν συμβαλλόμενο μέρος και το άλλο συμβαλλόμενο μέρος δεν καταλήξουν σε συμφωνία επί του θέματος εντός 60 ημερών από την έναρξη των διαβουλεύσεων, ή εντός άλλου χρονικού διαστήματος που συμφωνείται μεταξύ των συμβαλλόμενων μερών ή στο πλαίσιο της μεικτής επιτροπής, το ενεργούν συμβαλλόμενο μέρος δύναται να λάβει μέτρα κατά των αερομεταφορέων που έχουν επιδείξει την αμφισβητούμενη συμπεριφορά ή που έχουν επωφεληθεί από τις επίμαχες διακρίσεις, αθέμιτες πρακτικές ή επιδοτήσεις. Το ενεργούν συμβαλλόμενο μέρος κοινοποιεί γραπτώς στο άλλο συμβαλλόμενο μέρος τα μέτρα που πρόκειται να λάβει τουλάχιστον 15 ημέρες πριν από την εφαρμογή οποιουδήποτε σχετικού μέτρου.
 10. Μέτρα που λαμβάνονται δυνάμει της παραγράφου 9 είναι κατάλληλα, αναλογικά και περιορίζονται ως προς την έκταση και τη διάρκειά τους στα απολύτως αναγκαία για τον μετριασμό της ζημίας που έχουν υποστεί οι αερομεταφορείς του ενεργούντος συμβαλλόμενου μέρους και για την άρση του αθέμιτου πλεονεκτήματος που αποκόμισαν οι αερομεταφορείς κατά των οποίων στρέφονται τα εν λόγω μέτρα.
 11. Κάθε ενέργεια και μέτρο κατ’ εφαρμογή της παραγράφου 9 λαμβάνεται με την επιφύλαξη του δικαιώματος καθενός από τα συμβαλλόμενα μέρη να παραπέμψει το ζήτημα στον μηχανισμό επίλυσης διαφορών που προβλέπεται στο άρθρο 23.
 12. Σε περίπτωση παραπομπής ζητημάτων που αφορούν το παρόν άρθρο στον μηχανισμό επίλυσης διαφορών του άρθρου 23, οι προθεσμίες που ορίζονται στο άρθρο 23 παράγραφοι 10, 11 και 12 μειώνονται κατά το ήμισυ.
 13. Καμία διάταξη της παρούσας συμφωνίας δεν θίγει, δεν περιορίζει ούτε διακυβεύει με οποιονδήποτε τρόπο την εξουσία ή τις αρμοδιότητες των αρχών ανταγωνισμού των συμβαλλόμενων μερών ή των δικαστηρίων που ελέγχουν τις αποφάσεις των εν λόγω αρχών. Κάθε ενέργεια στην οποία προβαίνει ένα συμβαλλόμενο μέρος κατ’ εφαρμογή της παραγράφου 9 πραγματοποιείται με την επιφύλαξη κάθε πιθανής ενέργειας και μέτρου που λαμβάνουν οι προαναφερόμενες αρχές και τα δικαστήρια, συμπεριλαμβανομένων των αντίστοιχων αρχών και δικαστηρίων του ενεργούντος συμβαλλόμενου μέρους. Οι αποφάσεις των δικαστηρίων που ελέγχουν τις ενέργειες και τα μέτρα των εν λόγω αρμόδιων αρχών εξαιρούνται από τον μηχανισμό επίλυσης διαφορών που προβλέπεται στο άρθρο 23.
 Άρθρο 8
 Εμπορικές δυνατότητες
 1. Τα συμβαλλόμενα μέρη συμφωνούν ότι


text:
εμπόδια στην άσκηση επιχειρηματικής δραστηριότητας των εμπορικών φορέων εκμετάλλευσης μπορούν να διακυβεύσουν τα οφέλη που αναμένεται να επιτευχθούν με την παρούσα συμφωνία. Για τον λόγο αυτόν τα συμβαλλόμενα μέρη εφαρμόζουν με αποτελεσματικό και αμοιβαίο τρόπο διαδικασία άρσης των εμποδίων στην άσκηση επιχειρηματικής δραστηριότητας των εμπορικών φορέων εκμετάλλευσης αμφότερων των συμβαλλόμενων μερών, εφόσον τα εμπόδια αυτά μπορούν να παρακωλύσουν εμπορικές δραστηριότητες ή να προκαλέσουν στρεβλώσεις του ανταγωνισμού ή να θίξουν τις ίσες ευκαιρίες ανταγωνισμού.
 2. Η μεικτή επιτροπή που αναφέρεται στο άρθρο 22 διαμορφώνει διαδικασία συνεργασίας για την άσκηση της επιχειρηματικής δραστηριότητας και τις εμπορικές δυνατότητες. Σύμφωνα με το άρθρο 22, συμβαλλόμενο μέρος μπορεί να ζητήσει σύγκληση της μεικτής επιτροπής για να συζητηθεί οποιοδήποτε θέμα σχετιζόμενο με την εφαρμογή του παρόντος άρθρου.
 3. Οι αερομεταφορείς κάθε συμβαλλόμενου μέρους έχουν το δικαίωμα να ιδρύουν ελεύθερα στο έδαφος του άλλου συμβαλλόμενου μέρους τα γραφεία και τις εγκαταστάσεις που απαιτούνται για την εκτέλεση αεροπορικών μεταφορών και για την προώθηση και την πώληση αεροπορικών μεταφορών και συναφών δραστηριοτήτων, καθώς και το δικαίωμα να πωλούν και να εκδίδουν οποιοδήποτε εισιτήριο και/ή αεροπορική φορτωτική, είτε των ιδίων είτε άλλου αερομεταφορέα.
 4. Οι αερομεταφορείς κάθε συμβαλλόμενου μέρους έχουν το δικαίωμα, σύμφωνα με τις νομοθετικές και κανονιστικές διατάξεις του άλλου συμβαλλόμενου μέρους που αφορούν την είσοδο, τη διαμονή και την απασχόληση, να μεταφέρουν και να διατηρούν στο έδαφος του άλλου συμβαλλόμενου μέρους διοικητικό προσωπικό, προσωπικό πωλήσεων, καθώς και τεχνικό, επιχειρησιακό και άλλο ειδικευμένο προσωπικό απαραίτητο για την υποστήριξη της παροχής αεροπορικών μεταφορών. Αμφότερα τα συμβαλλόμενα μέρη διευκολύνουν και επισπεύδουν τη χορήγηση αδειών εργασίας, εφόσον απαιτείται, για προσωπικό απασχολούμενο στα γραφεία σύμφωνα με την παρούσα παράγραφο, καθώς και για το προσωπικό που εκτελεί καθήκοντα για προσωρινό χρονικό διάστημα το οποίο δεν υπερβαίνει τις 90 ημέρες, με την επιφύλαξη των νομοθετικών και κανονιστικών διατάξεων που ισχύουν. Οι αερομεταφορείς κάθε συμβαλλόμενου μέρους δύνανται να επιλέγουν ελεύθερα να ασκούν τη δραστηριότητά τους με ή χωρίς γενικό πράκτορα πωλήσεων της επιλογής τους στο έδαφος του άλλου συμβαλλόμενου μέρους.
 5. Όσον αφορά την επίγεια εξυπηρέτηση στο έδαφος του άλλου συμβαλλόμενου μέρους, κάθε αερομεταφορέας έχει το δικαίωμα:
 α)
 να εκτελεί ίδια επίγεια εξυπηρέτηση («αυτοεξυπηρέτηση»)· ή
 β)
 να επιλέγει μεταξύ των ανταγωνιστών παρόχων, καθώς και άλλων αερομεταφορέων, που προσφέρουν εν μέρει ή εξ ολοκλήρου υπηρεσίες επίγειας εξυπηρέτησης, εφόσον οι εν λόγω πάροχοι έχουν πρόσβαση στην αγορά με βάση τις νομοθετικές και κανονιστικές διατάξεις κάθε συμβαλλόμενου μέρους και εφόσον οι πάροχοι αυτοί δραστηριοποιούνται στην αγορά.
 Τα δικαιώματα που παρατίθενται στα στοιχεία α) και β) του πρώτου εδαφίου υπόκεινται μόνον στους ειδικούς περιορισμούς διαθέσιμου χώρου ή χωρητικότητας λόγω της ανάγκης να διατηρηθεί η ασφαλής λειτουργία του αερολιμένα. Εφόσον λόγω των περιορισμών αυτών περιορίζεται, παρεμποδίζεται ή αποκλείεται η αυτοεξυπηρέτηση και δεν υφίσταται αποτελεσματικός ανταγωνισμός μεταξύ παρόχων επίγειας εξυπηρέτησης, το ενδιαφερόμενο συμβαλλόμενο μέρος μεριμνά ώστε όλες οι υπηρεσίες αυτές να διατίθενται σε όλους τους αερομεταφορείς ισότιμα και σε επαρκή βάση· οι τιμές αυτών των υπηρεσιών καθορίζονται σύμφωνα με συναφή, αντικειμενικά και διαφανή κριτήρια που δεν εισάγουν διακρίσεις.
 6. Κάθε συμβαλλόμενο μέρος μεριμνά ώστε οι οικείοι κανονισμοί, κατευθυντήριες γραμμές και διαδικασίες κατανομής


text:
χρονοθυρίδων στους αερολιμένες στο έδαφός του να εφαρμόζονται με τρόπο διαφανή, αποτελεσματικό, έγκαιρο και χωρίς διακρίσεις.
 7. Τα συμβαλλόμενα μέρη δύνανται να απαιτούν την κοινοποίηση επιχειρησιακών σχεδίων, προγραμμάτων ή πινάκων δρομολογίων όσον αφορά τις υπηρεσίες αεροπορικών μεταφορών που παρέχονται βάσει της παρούσας συμφωνίας μόνο για ενημερωτικούς σκοπούς. Εάν συμβαλλόμενο μέρος ζητήσει την εν λόγω κοινοποίηση, ελαχιστοποιεί τον διοικητικό φόρτο λόγω των απαιτήσεων και των διαδικασιών κοινοποίησης για τους μεσάζοντες των αεροπορικών μεταφορών και τους αερομεταφορείς του άλλου συμβαλλόμενου μέρους.
 8. Οποιοσδήποτε αερομεταφορέας συμβαλλόμενου μέρους δύναται να πωλεί αεροπορικές μεταφορές και συναφείς υπηρεσίες στο έδαφος του άλλου συμβαλλόμενου μέρους απευθείας και/ή, κατά τη διακριτική του ευχέρεια, μέσω των πρακτόρων του, μέσω άλλων μεσαζόντων που έχει ορίσει ο αερομεταφορέας ή μέσω του διαδικτύου ή οποιουδήποτε άλλου διαθέσιμου μέσου. Κάθε αερομεταφορέας έχει το δικαίωμα να πωλεί τέτοιου είδους μεταφορές και συναφείς υπηρεσίες και οποιοδήποτε πρόσωπο είναι ελεύθερο να αγοράζει αυτές τις μεταφορές και συναφείς υπηρεσίες στο νόμισμα του εν λόγω εδάφους ή σε ελευθέρως μετατρέψιμα νομίσματα.
 9. Οι αερομεταφορείς κάθε συμβαλλόμενου μέρους δύνανται να πληρώνουν τα τοπικά τους έξοδα, συμπεριλαμβανομένης μεταξύ άλλων της αγοράς καυσίμων, στο έδαφος του άλλου συμβαλλόμενου μέρους στο τοπικό νόμισμα. Οι αερομεταφορείς κάθε συμβαλλόμενου μέρους έχουν τη διακριτική ευχέρεια να πληρώνουν τα εν λόγω έξοδα στο έδαφος του άλλου συμβαλλόμενου μέρους σε ελευθέρως μετατρέψιμα νομίσματα σύμφωνα με τη συναλλαγματική ισοτιμία της αγοράς.
 10. Κάθε αερομεταφορέας έχει το δικαίωμα να ζητήσει τη μετατροπή των τοπικών του εσόδων σε ελευθέρως μετατρέψιμο νόμισμα και την ανά πάσα στιγμή και με οιονδήποτε τρόπο μεταφορά των εσόδων αυτών από το έδαφος του άλλου συμβαλλόμενου μέρους στη χώρα της επιλογής του. Η μετατροπή και η μεταφορά επιτρέπονται αμέσως, χωρίς περιορισμούς ή φορολόγηση, στη συναλλαγματική ισοτιμία της αγοράς που εφαρμόζεται στις τρέχουσες συναλλαγές και τα εμβάσματα την ημερομηνία κατά την οποία ο αερομεταφορέας υποβάλλει την αρχική αίτηση μεταφοράς και δεν υπόκεινται στην επιβολή τελών πέραν των τελών που συνήθως επιβάλλουν οι τράπεζες για την εν λόγω μετατροπή και μεταφορά.
 11. Κάθε αερομεταφορέας συμβαλλόμενου μέρους, κατά την εκτέλεση ή παροχή υπηρεσιών με βάση την παρούσα συμφωνία, δύναται να συνάπτει συμφωνίες εμπορικής συνεργασίας, όπως συμφωνίες για τη δέσμευση χώρου ή την κοινή εκμετάλλευση πτήσεων, με:
 α)
 οποιονδήποτε αερομεταφορέα ή αερομεταφορείς των συμβαλλόμενων μερών·
 β)
 οποιονδήποτε αερομεταφορέα ή αερομεταφορείς τρίτης χώρας· και/ή
 γ)
 οποιονδήποτε πάροχο επίγειων (χερσαίων ή θαλάσσιων) μεταφορών οποιασδήποτε χώρας,
 υπό τον όρο ότι i) ο πραγματικός αερομεταφορέας είναι κάτοχος των αντίστοιχων δικαιωμάτων μεταφοράς· ii) οι αερομεταφορείς εμπορίας περιλαμβάνουν τις αντίστοιχες διαδρομές στο πρόγραμμα διαδρομών τους· και iii) οι συμφωνίες πληρούν τις ρυθμιστικές απαιτήσεις που ισχύουν συνήθως για τέτοιες συμφωνίες.
 12. Κατά την εκτέλεση ή παροχή υπηρεσιών βάσει της παρούσας συμφωνίας, κάθε αερομεταφορέας συμβαλλόμενου μέρους δύναται να συνάπτει συμφωνίες εμπορικής συνεργασίας, όπως συμφωνίες για τη δέσμευση χώρου ή την κοινή εκμετάλλευση πτήσεων, με αερομεταφορέα που δραστηριοποιείται στον εγχώριο τομέα, υπό τον όρο ότι i) αποτελεί τμήμα διεθνούς πτήσης και ii) οι ρυθμίσεις πληρούν τις απαιτήσεις που ισχύουν συνήθως για τέτοιες ρυθμίσεις. Για τους σκοπούς της παρούσας παραγράφου, ως «εγχώριος τομέας» νοείται διαδρομή στο έδαφος κράτους μέλους της


text:
ΕΕ, όταν ο πραγματικός αερομεταφορέας είναι αερομεταφορέας της Ένωσης· και διαδρομή στο έδαφος του Κατάρ, όταν ο πραγματικός αερομεταφορέας είναι αερομεταφορέας του Κατάρ.
 13. Όσον αφορά την πώληση μεταφοράς επιβατών βάσει συμφωνίας εμπορικής συνεργασίας, ο αγοραστής ενημερώνεται στο σημείο πώλησης, ή σε κάθε περίπτωση κατά τον έλεγχο εισιτηρίων, ή πριν από την επιβίβασή του εφόσον δεν απαιτείται έλεγχος εισιτηρίων για πτήση ανταπόκρισης, ποιος μεταφορέας θα εκτελέσει κάθε τμήμα της υπηρεσίας.
 14. Όσον αφορά τη μεταφορά επιβατών, οι πάροχοι επίγειων μεταφορών δεν υπόκεινται στις νομοθετικές και κανονιστικές διατάξεις που διέπουν τις αεροπορικές μεταφορές μόνο και μόνον επειδή η επίγεια μεταφορά προσφέρεται από αερομεταφορέα υπό τη δική του επωνυμία.
 15. Παρά τις διατάξεις της παρούσας συμφωνίας, οι αερομεταφορείς και οι έμμεσοι πάροχοι υπηρεσιών μεταφοράς φορτίου των συμβαλλόμενων μερών επιτρέπεται να χρησιμοποιούν, χωρίς περιορισμούς, για υπηρεσίες διεθνούς αεροπορικής μεταφοράς κάθε επίγειο μέσο μεταφοράς φορτίου από ή προς οποιοδήποτε σημείο στα εδάφη των συμβαλλόμενων μερών, ή σε τρίτες χώρες, καθώς και για τη μεταφορά από και προς όλους τους αερολιμένες που διαθέτουν τελωνειακές εγκαταστάσεις, όπως επίσης, κατά περίπτωση, έχουν το δικαίωμα μεταφοράς φορτίου υπό τελωνειακή σφράγιση σύμφωνα με τις εφαρμοστέες νομοθετικές και κανονιστικές διατάξεις. Το φορτίο αυτό, είτε μεταφέρεται με επίγεια μέσα είτε αεροπορικώς, εισάγεται στις τελωνειακές εγκαταστάσεις του αερολιμένα και υποβάλλεται σε τελωνειακές διατυπώσεις. Οι αερομεταφορείς δύνανται να επιλέξουν να εκτελούν οι ίδιοι την επίγεια μεταφορά ή να την αναθέτουν κατόπιν συμφωνίας σε άλλους παρόχους επίγειων μεταφορών, όπως επίσης δύνανται να επιλέξουν την εκτέλεση της επίγειας μεταφοράς από άλλους αερομεταφορείς και έμμεσους παρόχους υπηρεσιών μεταφοράς αεροπορικού φορτίου. Η συγκεκριμένη διατροπική μεταφορά φορτίου επιτρέπεται να προσφέρεται με ενιαίο κόμιστρο το οποίο καλύπτει την αεροπορική και την επίγεια μεταφορά, υπό τον όρο ότι οι αποστολείς δεν παραπλανώνται ως προς τα δεδομένα της μεταφοράς.
 16. Οι αερομεταφορείς κάθε συμβαλλόμενου μέρους έχουν το δικαίωμα να συνάπτουν συμφωνίες δικαιόχρησης ή χρήσης σήματος με εταιρείες, καθώς και με αερομεταφορείς, οποιουδήποτε συμβαλλόμενου μέρους ή τρίτης χώρας, υπό τον όρο ότι οι αερομεταφορείς είναι κάτοχοι κατάλληλης άδειας και πληρούν τους όρους που προβλέπονται από τις νομοθετικές και κανονιστικές διατάξεις που εφαρμόζουν συνήθως τα συμβαλλόμενα μέρη σε συμφωνίες του είδους, και ιδίως εκείνες που αφορούν τη δημοσιοποίηση της ταυτότητας του αερομεταφορέα που εκτελεί την υπηρεσία αεροπορικής μεταφοράς.
 17. Τα συμβαλλόμενα μέρη χορηγούν αμοιβαία στους αερομεταφορείς τους το δικαίωμα παροχής υπηρεσιών βάσει της παρούσας συμφωνίας με:
 α)
 τη χρήση μισθωμένων αεροσκαφών χωρίς πλήρωμα από οποιονδήποτε εκμισθωτή·
 β)
 τη χρήση μισθωμένων αεροσκαφών με πλήρωμα από άλλους αερομεταφορείς του ίδιου συμβαλλόμενου μέρους από το οποίο προέρχεται και ο μισθωτής·
 γ)
 τη χρήση μισθωμένων αεροσκαφών με πλήρωμα από αερομεταφορείς διαφορετικής χώρας από το συμβαλλόμενο μέρος από το οποίο προέρχεται ο μισθωτής, υπό τον όρο ότι η μίσθωση αιτιολογείται βάσει εξαιρετικών αναγκών, εποχικών αναγκών χωρητικότητας ή λειτουργικών δυσχερειών του μισθωτή και η μίσθωση δεν υπερβαίνει τη διάρκεια που είναι απολύτως αναγκαία για την κάλυψη των εν λόγω αναγκών ή για την αντιμετώπιση των εν λόγω δυσχερειών.
 Τα οικεία συμβαλλόμενα μέρη μπορούν να απαιτήσουν την έγκριση των συμφωνιών μίσθωσης από τις αρμόδιες αρχές τους για τους σκοπούς της